PKPB Di 11 Daerah Terbatal Selepas Pelaksanaan PKPB Seluruh Sabah

KOTA KINABALU: Perintah Kawalan Pergerakan Bersyarat (PKPB) yang dikenakan di 11 daerah negeri ini terbatal dengan penguatkuasaan PKPB seluruh Sabah bermula Selasa lepas (13 Okt), kata Menteri Kerajaan Tempatan dan Perumahan Sabah Datuk Masidi Manjun.

Masidi dalam kenyataan hari ini memaklumkan prosedur operasi standard (SOP) PKPB seluruh Sabah ketika ini akan mengguna pakai SOP yang dikeluarkan Majlis Keselamatan Negara semalam, justeru semua SOP PKPB yang dikeluarkan sebelum ini, tidak terpakai.

Masidi berkata SOP bagi 10 lokaliti yang melaksanakan Perintah Kawalan Pergerakan Diperketat (PKPD) pula adalah kekal seperti sebelum ini.

“Pengusaha atau peniaga dalam sektor ekonomi, industri dan perniagaan dibenar beroperasi dan tidak perlu memohon kebenaran untuk beroperasi (sepanjang PKPB) daripada Jawatankuasa Pengurusan Bencana Negeri Sabah (COVID-19).

“Bagaimanapun, aktiviti berikut tidak dibenarkan beroperasi sepanjang tempoh PKPB iaitu pasar malam, pasar tani dan tamu; premis serta kelab hiburan termasuk kelab malam, pub, panggung wayang dan perjudian; dan rumah urut, pusat refleksologi, rawatan muka dan kuku,” katanya.

Pada Isnin lepas (12 Okt) Menteri Kanan (Kluster Keselamatan), Datuk Seri Ismail Sabri Yaakob dilaporkan berkata seluruh Sabah dikenakan PKPB sehingga 26 Okt nanti.

Masidi berkata bagi sebarang pertanyaan, orang awam boleh menghubungi Bilik Operasi Pengurusan Bencana Negeri (COVID-19) melalui portal: command.sabah.gov.my atau Facebook ‘fb.com/sabahcovid’ atau Twitter ‘sabahcovid’ atau di talian 088-369430 antara 8.00 pagi hingga 8.00 malam.- BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Merusuh Di KKIA: Akjan & Dua Anaknya Didakwa Di Mahkamah

KOTA KINABALU: Seorang ahli perniagaan tempatan dan dua anaknya didakwa di Mahkamah Majistret di sini pada Khamis kerana merusuh di Lapangan Terbang Antarabangsa Kota Kinabalu (KKIA), Januari lalu.

Datu Mohd Akjan Ali Muhammad, Mahathir Mohd Akjan dan Mohd Ghazali Hanif Mohd Akjan mengaku tidak bersalah di hadapan Majistret Afiq Agoes selepas pertuduhan dibacakan kepada mereka.

Mereka didakwa melakukan kesalahan itu bersama dua rakan subahat yang masih bebas pada jam 7.45 malam, 19 Januari di hadapan Kaunter Malindo Air di KKIA.

Mereka didakwa di bawah seksyen 147 Kanun Keseksaan yang boleh dihukum penjara untuk satu tempoh tidak melebihi tujuh tahun dan boleh disebat.

Pegawai Pendakwa, Inspektor Lim Swee Beng, memohon tarikh pengurusan kes dan mencadangkan ikat jamin RM4,000 dengan dua penjamin.

Peguam PJ Pereira yang mewakili Mohd Akjan, memohon ikat jamin ditetapkan pada RM500 dengan dua penjamin tempatan.

Pereira berkata Akjan adalah penduduk tempatan dengan alamat tetap di Sabah dan dia boleh dihubungi bila-bila masa dan dia juga adalah ahli perniagaan dikenali.

Peguam Farazwin Haxdy yang mewakili Mahathir dan Ghazali juga memohon ikat jamin lebih rendah kerana itu adalah dakwaan pertama mereka dan tidak pernah mempunyai sabitan dan kedua-duanya juga tidak mempunyai pekerjaan tetap dan masih di bawah jagaan bapa mereka, iaitu tertuduh pertama.

Beliau juga memohon penjamin sama dibenarkan.Akjan dan dua anaknya dibebaskan dengan jaminan RM1,300 dengan dua penjamin setiap seorang.

Mahkamah menetapkan 5 Ogos untuk pengurusan kes pra-perbicaraan.Dilaporkan bahawa pada 19 Januari, satu kekecohan berlaku antara Wan Muhammad Azri Wan Deris, lebih dikenali sebagai Papagomo, dan sekumpulan lelaki di KKIA.

Kekecohan itu dirakam beberapa orang awam dan dimuat naik di media sosial.

Anggota exco Pemuda Umno itu yang dijadual berlepas ke Kuala Lumpur dikepung kumpulan itu yang tidak berpuas hati kerana Papagomo didakwa menghina Ketua Menteri, Datuk Seri Mohd Shafie Apdal.

Beberapa lelaki dalam kumpulan itu dilihat memukul Papagomo kerana dikatakan mengoyak poster Shafie dan menggelarnya pengkhianat ketika kempen pilihan raya kecil Kimanis. – Harian Ekspress


Mayat Bayi Dalam Beg Plastik Ditemukan Di Tangga

PENAMPANG: Mayat bayi lelaki ditemukan di tangga sebuah premis perniagaan di Jalan Bundusan di sini, tengah hari ini.

Bayi yang dipercayai baharu dilahirkan itu ditemukan oleh orang awam sebelum menghubungi polis untuk tindakan selanjutnya.

Ketua Polis Daerah Penampang Deputi Superintendan Mohd Haris Ibrahim berkata, pihaknya menerima makluman mengenai penemuan bayi terbabit pada 1.10 tengah hari.

Menurutnya, sebaik tiba di lokasi kejadian didapati mayat bayi lelaki terbabit diletakkan dalam satu beg plastik.

Katanya, pasukan perubatan yang tiba di tempat kejadian kemudiannya mengesahkan bayi terbabit sudah meninggal dalam tempoh kira-kira enam jam sebelum ditemukan.

“Mayatnya dihantar ke Hospital Queen Elizabeth, Kota Kinabalu untuk proses bedah siasat.

“Oleh yang demikian, polis membuka kertas siasatan mengikut Seksyen 318 Kanun Keseksaan,” katanya dalam satu kenyataan.

Mohd Haris berkata, orang awam yang mempunyai maklumat mengenai kejadian itu diminta menghubungi Bilik Gerakan Ibu Pejabat Polis Daerah (IPD) Penampang di talian 088-723961.

Menurutnya, maklumat juga boleh disalurkan terus kepada Pegawai Penyiasat Bahagian Siasatan Jenayah IPD Penampang Inspektor Azerina Ali Omar di talian 014-6535238,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Boleh Daki Gunung Kinabalu Mulai 5 Mac

KOTA KINABALU, 1 Mac : Aktiviti pendakian ke puncak Gunung Kinabalu yang ditangguh sejak 13 Jan lalu akan dibenarkan semula Jumaat ini (5 Mac) dengan had pendakian seramai 100 orang sehari.

Lembaga Pemegang Amanah Taman-Taman Sabah atau Taman-Taman Sabah (TTS) memberitahu perkara tersebut melalui kenyataan di laman Facebook rasminya hari ini.

Bagaimanapun, para pendaki dikehendaki menjalani ujian saringan COVID-19 tiga hari sebelum pendakian dan hanya pendaki dengan keputusan negatif dibenarkan mendaki.

“Pendakian itu mengikut prosedur operasi standard (SOP) antaranya pendaki perlu mengemukakan keputusan ujian sebelum jam 10 pagi pada tarikh pendakian dan pendaki yang telah divaksin dikecualikan ujian saringan COVID-19,” menurut TTS.

Mengikut SOP itu, pendaki juga dibenarkan mendaftar pada hari pendakian tetapi dengan syarat keputusan ujian COVID-19 adalah negatif dan kos saringan ujian itu ditanggung oleh pendaki.

Bayaran pendakian akan dikembalikan (sekiranya ujian positif COVID-19 dan kenaikan kos pendakian kerana ujian COVID-19) dengan syarat memaklumkan secara bertulis kepada pihak taman sebelum jam 10 pagi pada hari pendakian. – BERNAMA


Lima Ditahan Ingkar PKP Di Papar

PAPAR: Polis menahan lima lelaki kerana melanggar Perintah Kawalan Pergerakan (PKP) di sekitar Papar, semalam.

Semua suspek berusia 20 hingga 50 tahun itu ditahan di beberapa Sekatan Jalan Raya (SJR) sekitar kawasan Papar, Kinarut dan Bongawan.

Ketua Polis Daerah Papar Deputi Superintendan Batholomew Ak Umpit berkata, lima lelaki terbabit yang ditahan akan direman untuk siasatan lanjut.

“Mereka semua melakukan kesalahan mengikut Seksyen 269 Kanun Keseksaan dan Peraturan 11(1) Peraturan Pencegahan dan Pengawalan Penyakit Berjangkit (Langkah-Langkah Di dalam Kawasan Tempatan Jangkitan) 2020.

“Polis akan terus melaksanakan tangkapan secara berterusan sekiranya masih terdapat orang awam yang ingkar arahan PKP,” katanya dalam kenyataan, hari ini.

Bartholomew berkata, dia menasihatkan orang ramai supaya sentiasa mengikut arahan PKP yang dikeluarkan.

“Ibu Pejabat Daerah (IPD) Papar berharap orang ramai dapat memberi kerjasama dan sentiasa bersabar sehingga tempoh PKP ini berakhir,” katanya.- HMetro


Mangkuk Tandas Emas Tulen Dicuri Dari Istana Blenheim

LONDON: Sebuah mangkuk tandas dari emas tulen 18 karat yang bernilai 1 juta pound (RM5.21 juta) dilarikan dari Istana Blenheim semalam.

Mangkuk tandas itu yang masih belum ditemui dan direka oleh artis kontroversi Itali, Maurizio Cattelan, adalah sebahagian daripada pameran terbaharu di Oxfordshire, iaitu tempat kelahiran mantan Perdana Menteri, Winston Churchill.

Apa yang menarik, pelawat yang mengunjungi Istana Blenheim berpeluang menggunakan tandas terbabit dengan peruntukan masa selama tiga minit.

Polis Thames Valley mengesahkan khazanah berharga itu sudah dicuri dan kes berkenaan masih dalam siasatan.

Inspektor Jess Mine berkata, seorang lelaki berusia 66 tahun turut ditahan kerana memiliki kaitan dengan insiden terbabit dan kini berada dalam tahanan polis.

“Satu hasil seni sudah dicuri dan ia adalah sebuah mangkuk tandas bernilai tinggi yang diperbuat daripada emas serta dipamerkan di istana,” katanya.

Kecurian ‘luar biasa’ itu turut mendapat perhatian syarikat pereka istana, EventSiteDesign yang mengumumkan kejadian terbabit di Twitter.

“Kami berhadapan satu drama malam tadi yang tidak akan dijelaskan dengan lanjut namun ia bermakna kami perlu berurusan dengan kontraktor,” kata syarikat itu.

Istana Blenheim pula mengumumkan bahawa premis berkenaan terpaksa ditutup hari ini.

“Susulan kejadian tidak diduga di istana, kami akan menutup operasi sehingga waktu makan tengah hari. Ruangan taman bagaimanapun masih dibuka. Maaf untuk segala kesulitan,” katanya. – Agensi


Sabah Sedia Kerjasama Dengan Petronas Kenalpasti Telaga Baharu

KOTA KINABALU: Kerajaan Negeri sentiasa bersedia bekerjasama dengan Petronas bagi mengenalpasti tapak baharu telaga minyak di Sabah.

Ketua Menteri Datuk Seri Panglima Haji Mohd Shafie Apdal berkata, kerajaan akan bekerjasama dengan Petronas dalam menjalankan aktiviti mencari gali kerana kekayaan hasil itu bukan hanya diperolehi oleh Petronas tetapi juga memberi manfaat kepada negeri.

Beliau berkata demikian ketika ditanya tentang potensi menjalankan eksplorasi bagi mengenalpasti telaga baharu di Sabah.

“Aktiviti cari gali sebegitu memerlukan kos yang tinggi dan ia bukannya satu kerja yang mudah,” katanya ketika ditemui semasa Majlis Penyampaian Anugerah Program Penajaan Pendidikan Petronas 2019, di sini pada Ahad.

Ditanya tentang kontraktor tempatan yang tidak diberi keutamaan dalam projek Petronas di Sabah, beliau berkata, dahulu memang ada ruang dibuka kepada kontraktor dari Sabah namun, keupayaan yang ada perlu dipertingkatkan.

Terdahulu dalam ucapannya, Mohd Shafie menyarankan ibu bapa supaya menghantar anak-anak dalam pelbagai bidang kepakaran dalam memastikan usaha melahirkan modal insan berkemahiran dapat diteruskan.

Katanya, sumber yang pelbagai di negeri ini tidak akan dapat dimanfaatkan jika tidak mempunyai tenaga pakar yang boleh membangunkan sumber yang ada sepenuhnya.

“Negara ini tidak boleh terlalu bergantung kepada satu-satu sektor sahaja, atas sebab itu, Kerajaan Negeri merangka perancangan untuk membangunkan aktiviti hiliran dalam pelbagai bidang termasuk minyak dan gas agar lebih banyak peluang pekerjaan dapat diwujudkan,” ujarnya.

Mohd Shafie berkata, dengan pengetahuan dan kepakaran yang ada ini, ia dilihat mampu membolehkan negara ini bersaing dengan negara pengeluar minyak lain.

Dalam majlis itu, seramai 150 orang pelajar menerima bantuan pendidikan dibawah Program Penajaan Pendidikan Petronas (PESP) 2019.

Pengerusi Petronas Datuk Ahmad Nizam Salleh berkata, sejak PESP diperkenalkan pada 1975, sebanyak RM3.3 bilion diperuntukkan kepada 36,800 pelajar di seluruh negara melalui program berkenaan.

Daripada senarai penerima tahun ini, 28 orang telah dipilih bagi menerima tajaan PESP dengan peruntukan bernilai RM5.8juta.

Manakala, 69 orang lagi menerima tajaan Program BUDI dalam membantu pelajar Maktab Rendah Sains Mara (MRSM) yang berasal dari keluarga kurang berkemampuan.

Turut menerima tajaan adalah 58 pelatih dari pelbagai institusi tajaan Petronas seperti Program Bantuan Penajaan dan Latihan Institusi Vokasional.

Seramai 20 pelatih Kimanis Petroleum Training Centre (KTC) pula menerima skrol graduasi setelah menamatkan program tiga tahun dalam Diploma Instrumentasi dan Kawalan Industri.


Covid-19: Satu Lagi Individu Ingkar Kuarantin Di Sabah, Kali Ini Di Tuaran

KOTA KINABALU: Satu lagi kes orang awam didapati ingkar menjalani perintah kuarantin di rumah dan kali ini di daerah Tuaran.

Jabatan Kesihatan Negeri Sabah (JKNS) juga telah mengeluarkan surat amaran kepada individu berkenaan.

Pengarah Kesihatan Negeri Sabah, Datuk Dr Christina Rundi berkata, pihaknya menasihatkan setiap individu yang diarahkan untuk dikuarantin perlu melaksanakan perintah ini dengan penuh tanggungjawab.

Sehingga 29 Mei, seramai 7,291 orang sedang menjalani perintah Home Quarantine dan seramai 1,254 orang masih berada di 48 buah Pusat Kuarantin di seluruh Sabah.

Sementara itu, dalam pengawalan penularan jangkitan Covid-19, Unit Inspektorat dan Perundangan (UIP) JKNS bersama agensi lain dalam Operasi Bersepadu Perintah Kawalan Pergerakan (PKP) telah memeriksa sebanyak 894 premis pada 29 Mei.

“Daripada jumlah itu, 13 premis telah diarah tutup di bawah Akta Pencegahan dan Pengawalan

Penyakit Berjangkit 1988 (Akta 342) kerana pemilik premis tidak mematuhi penjarakan sosial dan prosedur operasi standard (SOP) Perintah Kawalan Pergerakan Bersyarat (PKPB),” katanya dalam satu kenyataan, di sini hari ini.

Premis yang diarah tutup adalah sebuah kedai telekomunikasi di Sandakan dan 12 premis di Lahad Datu. Di Lahad Datu, premis yang ditutup adalah empat mini market, tiga gerai makanan dan minuman, dua restoran, dua kedai serbaneka dan satu kedai runcit.

Christina berkata, pihak JKNS menyeru kepada semua pengusaha serta orang ramai untuk mematuhi SOP yang telah disarankan oleh kerajaan dalam usaha memutuskan rangkaian jangkitan Covid-19 bukan sahaja dalam kalangan pekerja tetapi juga kepada masyarakat agar tidak berlaku jangkitan di dalam kedai. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tahap Pematuhan PKP Fasa Kedua Di Sabah Tinggi

KOTA KINABALU: Tahap pematuhan rakyat Sabah kepada arahan Perintah Kawalan Pergerakan (PKP) pada fasa kedua secara keseluruhannya mencapai 96.8 peratus, iaitu pencapaian tertinggi sejak PKP dilaksanakan 18 Mac lepas, kata Pesuruhjaya Polis Sabah Datuk Zaini Jass.

Beliau berkata sebanyak 40,000 kenderaan di jalan raya direkodkan di seluruh Sabah semalam, dengan 1,800 daripadanya di arah berpatah balik kerana keluar tanpa alasan kukuh.

“Polis telah membuat sebanyak 298 sekatan jalan raya di 74 lokasi seluruh Sabah selama 24 jam,” katanya ketika ditemui pemberita selepas menerima sumbangan penutup hidung dan mulut untuk petugas barisan hadapan di Sabah daripada Yayasan Nur Jauhar di Istana Negeri di sini, hari ini.

Dalam pada itu, Zaini berkata, seramai 40 individu di seluruh negeri ditahan semalam, dan menurutnya, polis akan bertindak lebih tegas dalam menguatkuasakan undang-undang untuk memastikan semua individu mematuhi arahan PKP.

Sementara itu, Panglima 5 Divisyen Mej Jen Datuk Muhammad Hafizuddeain Jantan berkata selain terus bekerjasama membantu polis melakukan sekatan jalan raya, anggota tentera turut diminta membantu Jabatan Kebajikan Masyarakat Sabah untuk mengedarkan bekalan makanan kepada penduduk di negeri ini.

“Kami juga terlibat dalam membantu pihak berkuasa untuk mewujudkan kemudahan pusat kuarantin alternatif. Buat masa ini, kami telah menyumbangkan katil medan di pusat kuarantin alternatif di Tawau dan Labuan,” katanya.


Pasukan Guru Sabah Menang GoAbroad Innovation Award

KENINGAU : Sepasukan guru dari Kolej Vokasional Keningau telah menjuarai GoAbroad Innovation Awards kategori Innovative TEFL/Teach Abroad Program untuk tahun 2022 setelah melayakkan diri ke peringkat akhir.

Keputusan pertandingan yang berpusat di Colorado, Amerika Syarikat, itu diumumkan secara bersemuka di majlis penyampaian anugerah di negara AS pada 2 Jun 2022 dan disusuli dengan pengumuman di laman sesawang penganjur pada 3 Jun 2022.

Pasukan ini terdiri daripada empat orang guru iaitu Larry James, Alvinah Tony, Akmal Rosimun dan Sirhajwan Idek.

Senarai pemenang bagi setiap kategori yang dipertandingkan boleh diakses melalui laman sesawang: https://blog.goabroad.com/2022-goabroad-innovation-award-winners-announced/

Projek pendidikan mereka yang dinamakan “Omiyage” (hadiah dalam bahasa Jepun) itu adalah berasaskan tradisi dan amalan negara Jepun yang mereka terokai untuk mempelbagaikan strategi pembelajaran.

Tujuan projek ini adalah untuk membimbing para pelajar serta guru untuk mempelajari dan mengaplikasikan beberapa amalan tradisi dan moden negara tersebut seperti haiku, pechakucha, manga, Keitai Shousetsu dan Daruma Otoshi.

Malah ramai pelajar pelajar-pelajar di kolej tersebut yang telah menghasilkan hasil karya seni mereka seperti haiku (puisi) dan manga (komik).

Beberapa pelajar juga telah mencuba stail pembentangan pechakucha apabila menyertai simposium dalam talian.

Pengarah kolej Vokasional Keningau, Encik Johari @ Jaibet Bin Sabin, mengucapkan tahniah kepada pasukan itu kerana usaha mereka ini mampu meningkatkan kemahiran sosiobudaya para pelajar dan mengukuhkan kualiti pendidikan kolej tersebut melalui program pengantarabangsaan sebegini.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Jajaran baharu RM4 bilion hubungkan Sarawak-Sabah dalam perancangan

MARUDI: Sejumlah RM4 bilion dijangka diperuntukkan bagi membina jajaran baharu Projek Lebuhraya Pan Borneo menghubungkan Sarawak-Sabah tanpa merentasi Brunei.

Setiausaha Bahagian Pembangunan dan Penswastaan Kementerian Kerjaraya, Datuk Zahrul Hakim Abdullah, berkata projek itu bakal dilaksanakan secara berperingkat mengikut keupayaan kewangan Kerajaan Persekutuan.

“Satu kajian awal akan dibuat bagi mengenalpasti laluan yang bakal dilalui laluan itu selewat-lewatnya hujung tahun ini.

“Kita akan melantik perunding bagi melakukan kajian terperinci untuk projek ini” katanya ketika membuat tinjauan awal laluan projek itu dari Bandaraya Miri ke Long Lama, Long Atip, Long Bedian dan Long Kevok, di sini, hari ini.

Beliau berkata keseluruhan jarak laluan yang dicadangkan untuk pembinaan jalan itu kira-kira 400 kilometer, merentasi banyak kawasan penempatan di pedalaman wilayah utara negeri, termasuk Long Seridan, Long Luping terus ke Lawas sebelum memasuki Sabah.

“Laluan itu, apabila siap, bakal memberi banyak manfaat kepada penduduk di kawasan pedalaman dan luar bandar di wilayah utara negeri ini.

“Ia termasuk kepada penduduk di kawasan Long Semadoh, Ba’kelalan dan Bario,” katanya.

Beliau berkata, jajaran baharu itu juga dijangka mampu memberi kesan positif kepada ekonomi penduduk luar bandar termasuk industri pelancongan. – Berita Harian


ADUN Paginatan Dipecat

KOTA KINABALU: Pertubuhan Kinabalu Progresif Kinabalu (UPKO), memecat Naib Presidennya, Datuk Abidin Madingkir berkuat kuasa serta-merta selepas didakwa terbabit bersama bekas Ketua Menteri Sabah, Tan Sri Musa Aman untuk mengambil alih kerajaan negeri.

Dalam satu kenyataan media rasmi yang dikeluarkan hari ini, Abidin yang juga Ahli Dewan Undangan Negeri (ADUN) Paginatan dipecat selepas mesyuarat diadakan oleh Ahli Majlis Tertinggi UPKO, semalam.

“Dalam mesyuarat Ahli Majlis Tertinggi UPKO, semalam mendapati Abidin terbabit bersama bekas ketua menteri Sabah itu untuk cuba mengambil alih kerajaan Sabah,” katanya kenyataan itu.

Sebelum ini, media melaporkan, Musa mendakwa sudah memperoleh majoriti mudah bagi membentuk kerajaan negeri yang baharu dan layak dilantik sebagai Ketua Menteri yang baharu kerana mendapat sokongan 33 ADUN melalui Akuan Bersumpah.

Selain Abidin dari UPKO, antara ADUN yang terbabit menyokong Musa adalah ADUN Inanam, Kenny Chua yang turut dipecat dari Parti Keadilan Rakyat (PKR) semalam serta seorang ADUN dilantik dari DAP, Loh Ee Eng Ronnie.

Dari Parti Warisan Sabah (WARISAN) yang turut menyokong Musa adalah Datuk Hamisah Samad (Tanjung Batu), Datuk Osman Jamal (Balung), Datuk Bolkiah Ismail (Pitas), Datuk Masiung Banah (Kuamut) dan Datuk Muis Picho (Sebatik). – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Hanya Hari Raya Pertama Dibenarkan Ziarah Aidilfitri

KUALA LUMPUR: Kerajaan memutuskan supaya aktiviti ziarah sempena Aidilfitri, Pesta Keaamatan dan Hari Gawai, dihadkan kepada hari pertama perayaan.

Menteri Kanan (Keselamatan), Datuk Seri Ismail Sabri Yaakob, berkata keputusan itu dicapai melalui mesyuarat Majlis Keselamatan Negara (MKN), semalam, dalam usaha mengurangkan risiko penularan jangkitan COVID-19.

Beliau berkata, prosedur operasi standard (SOP) mengenai ziarah itu turut mengehadkan aktiviti saling berkunjung itu hanya membabitkan ahli keluarga terdekat dan tidak melebihi 20 orang.

“Had 20 orang ini juga mengikut saiz rumah. Contohnya, jika flat berukuran 600 kaki persegi, 20 orang itu mungkin terlalu ramai dan tidak boleh buat penjarakan sosial.

“Justeru, mungkin lima orang dibenarkan masuk untuk ziarah pada satu-satu masa, sehingga mencapai kuota 20 orang pada hari pertama perayaan,” katanya pada sidang media selepas Mesyuarat Khas Menteri Mengenai Perintah Kawalan Pergerakan (PKP), di Putrajaya, hari ini. – BH Online

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Sabah terima pelaburan tunggal terbesar RM13 bilion

KOTA KINABALU: Kawasan Industri Berkelompok Kelapa Sawit (POIC) Lahad Datu, hari ini menerima pelaburan tunggal terbesar di Sabah bernilai RM13 bilion.

Ia bagi pembinaan kilang petrokimia antara terbesar di negara ini oleh Burel Industries Sdn Bhd, sebuah syarikat petrokimia kerjasama di antara rakyat Switzerland, Arab Saudi, China dan Malaysia.

Syarikat berkenaan akan membina kilang petrokimia bagi memproses nafta, iatu sejenis produk petroleum kepada pelbagai produk petrokimia untuk pasaran dunia.

Ketua Menteri, Datuk Seri Mohd Shafie Apdal, berkata kehadiran Burel menambahkan lagi kepelbagaian industri di POIC Lahad Datu selain membantu merancakkan sektor perindustrian negeri.

“Ia juga dapat membantu kita dalam menyediakan lebih banyak peluang pekerjaan kepada rakyat negeri ini sejajar usaha kita menyediakan sebanyak mungkin peluang pekerjaan untuk manfaat negeri,” katanya dalam ucapan sempena majlis menandatangani dokumen perjanjian di antara Burel Industries dengan POIC Sabah, di sini, hari ini.

Burel diwakili Pengerusi Eksekutif Strategic Swiss Partners yang juga Penasihat Kewangan Burel Industries, Per N Brantzag, manakala POIC diwakili Ketua Pegawai Eksekutif POIC Sabah Sdn Bhd, Datuk Dr Pang Teck Wai.

Yang turut hadir ialah Timbalan Ketua Menteri Sabah yang juga Menteri Perdagangan dan Perindustrian negeri, Datuk Seri Madius Tangau.

Sementara itu, Madius berkata kilang itu disasar mengeluarkan dua juta tan metrik produk petrokimia setahun, bersamaan kira-kira 70,000 kontena dieksport dari POIC Lahad Datu setiap tahun.

“Perbincangan di antara POIC Sabah dengan Burel Industries bermula sejak tahun lalu bagi memenuhi keperluan projek mereka yang membabitkan tanah seluas kira-kira 80 hektar dan ia adalah yang paling luas berbanding pelabur lain di POIC Lahad Datu sejak tahun 2005.

“Burel tertarik dengan kemudahan lengkap disediakan di POIC Lahad Datu secara pakej termasuk pelabuhan yang menjadi keperluan utama mereka,” katanya.

Terdahulu, Brantzag berkata Burel memilih POIC Lahad Datu berikutan kedudukannya yang strategik dan dilengkapi pelbagai kemudahan yang diperlukan syarikat itu.

Katanya, dalam tempoh pembinaan, kilang itu dapat menyediakan sehingga 3,500 peluang pekerjaan dan 500 orang apabila beroperasi.

Beliau berkata, menerusi pelaburan itu Burel dapat menjadikan Sabah sebagai antara pengeluar produk petrokimi terbesar di rantau ini. – Berita HArian


Pantau Daging Import Halal Ke Sabah – Ketua Menteri

KOTA KINABALU, 31 Dis : Agensi serta jabatan berkaitan perlu memainkan peranan memantau status daging import halal ke negeri ini bagi memastikannya benar-benar halal untuk kegunaan rakyat negeri ini, kata Ketua Menteri Datuk Hajiji Noor.

Beliau berkata hasil pemeriksaan dilakukan setakat ini tiada isu kartel daging dilaporkan media baru-baru ini terjadi di Sabah, bagaimanapun beliau meminta semua pihak terlibat supaya terus melakukan pemantauan terhadap isu tersebut.

Justeru, katanya agensi serta jabatan seperti Kementerian Perdagangan Dalam Negeri dan Hal Ehwal Pengguna, Jabatan Kastam Diraja Malaysia, Jabatan Kesihatan dan Jabatan Hal Ehwal Agama Islam Sabah diharap melakukan pemeriksaan kerap terhadap aktiviti import daging di negeri ini.

“Kita tidak mahu isu ini berlaku di Sabah kerana ini libatkan soal halal dan haram daging import ke Sabah untuk rakyat kita,” katanya dalam temu bual bersama Bernama dan RTM di pejabatnya di Pusat Pentadbiran Negeri Sabah di sini hari ini.

Isu kartel daging import mula mendapat perhatian ramai selepas media baru-baru ini melaporkan taktik kartel yang menyeludup daging sejuk beku dari luar negara sebelum membungkus semula daging berkenaan dengan menggunakan logo halal dan menjualnya di pasaran seluruh Malaysia.

Pada Selasa lepas, Timbalan Ketua Menteri Datuk Dr Jeffrey Kitingan juga Menteri Pertanian dan Perikanan Sabah dilaporkan berkata negeri itu mempunyai peraturan yang ketat berkaitan daging import dan negeri itu juga tidak membenarkan daging dibawa masuk dari Semenanjung.

Jeffrey dilaporkan berkata Sabah hanya mengimport daging secara terus dari Australia dan New Zealand, juga kemudahan khas di Aurangabad, India yang mengeluarkan daging kerbau sejuk beku untuk memenuhi keperluan daging bermutu tinggi di negeri ini. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Noraini Letak Jawatan Menteri Pengajian Tinggi Serta-Merta

PUTRAJAYA: Ahli Parlimen Parit Sulong, Datuk Seri Dr Noraini Ahmad hari ini melepaskan jawatannya sebagai Menteri Pengajian Tinggi serta-merta.

Ketua Wanita UMNO itu meletakkan jawatan itu dibuat berdasarkan keputusan Majlis Kerja Tertinggi (MKT) UMNO pada 3 Ogos lalu.

“Pertamanya, saya ingin menzahirkan ucapan terima kasih kepada Perdana Menteri kerana memberi peluang kepada saya untuk berkhidmat sebagai Menteri Pengajian Tinggi.

“Namun, berdasarkan keputusan MKT UMNO pada 3 Ogos 2021, saya sebagai Ketua Wanita UMNO, akur dengan keputusan parti dan meletak jawatan sebagai Menteri Pengajian Tinggi, Ahli Jemaah Menteri Kerajaan Persekutuan berkuatkuasa serta-merta,” katanya dalam kenyataan, hari ini.

MKT UMNO pada 3 Ogos lalu sebulat suara menarik sokongan kepada kerajaan Perikatan Nasional (PN) dan Perdana Menteri, Tan Sri Muhyiddin Yassin.

Presiden UMNO, Datuk Seri Dr Ahmad Zahid Hamidi, berkata UMNO memilih untuk mengambil pendirian berpihak kepada Yang di-Pertuan Agong, Al-Sultan Abdullah Ri’ayatuddin Mustafa Billah Shah dan tidak akan mempertahankan kerajaan PN yang didakwa gagal di mata rakyat selaras Fasal 3.3 Perlembagaan UMNO.

Noraini berkata, beliau percaya semua pihak sudah berusaha melakukan yang terbaik dalam menguruskan negara mendepani pandemik COVID-19 yang menjejaskan kehidupan manusia di seluruh dunia.

Beliau berkata, usaha itu akan diteruskannya walaupun tidak lagi menjadi Menteri Kabinet Persekutuan.

Pada masa sama, Noraini turut mengucapkan terima kasih kepada semua pihak terutama warga Kementerian Pengajian Tinggi dan semua pemegang taruh berkaitan kementerian yang banyak membantunya melaksanakan tugas.

“Semoga Allah merahmati negara kita dan melindungi kita semua,” katanya.. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Jo-Anna dari ratu cantik, ke ratu rakyat

Meskipun kini aktif dalam politik, gelaran Unduk Ngadau atau ratu cantik Pesta Kaamatan disandang Jo-Anna Sue Henley Rampas, pada 2007 kekal sehingga kini, malah masih ada yang memanggilnya ‘ratu’ dan Unduk Ngadau setiap kali turun padang berjumpa rakyat.

Jo-Anna, 30, kini memegang jawatan sebagai Setiausaha Politik kepada Ketua Menteri Sabah, Datuk Seri Mohd Shafie Apdal mengakui masih ada pihak mengaitkan pembabitannya dalam politik sekadar untuk meraih populariti sementelah beliau bekas Unduk Ngadau.

Timbalan Ketua Wirawati Parti Warisan Sabah (WARISAN) itu bagaimanapun menolak tanggapan sedemikian kerana gelaran itu diterimanya 12 tahun lalu dan kini aktif dalam pelbagai aktiviti politik, termasuk pernah bertanding sebagai calon pada Pilihan Raya Umum Ke-14 (PRU-14).

“Saya tahu apabila membabitkan diri dalam politik ada yang cakap hanya untuk populariti saja kerana saya adalah Unduk Ngadau. Tetapi, saya menjadi ratu sudah lebih 12 tahun lalu, ketika berusia 18 tahun.

“Pada masa itu, saya tidak terfikir pun 12 tahun akan datang, akan menyertai politik.

“Saya tidak rasa gelaran ratu itu untuk meraih populariti tetapi mungkin ia bonus kepada saya kerana sudah dikenali sebelum aktif dalam politik,” katanya sambil menambah bekas Presiden Amerika Syarikat, Ronald Reagan juga bekas pelakon sebelum menjadi presiden.

Fasih berbahasa ibundanya, Dusun selain bahasa Melayu dan Inggeris, Jo-Anna menyifatkan pembabitan dalam politik masih baharu, namun ia pencapaian terbaik sebelum melangkah ke usia 30-an.

“Saya mahu membuat perubahan khususnya kepada rakyat tetapi nasib tidak menyebelahi pada PRU-14 lalu, mungkin belum rezeki.

“Tetapi, saya melihatnya secara positif dan ini juga pengalaman untuk membuat yang terbaik lagi pada masa hadapan.

“Saya juga merakamkan terima kasih kepada Ketua Menteri kerana memberi peluang kepada saya menjadi Setiausaha Politik beliau (Kementerian Kewangan Negeri).

“Tugas ini merangkumi banyak aspek termasuk menjadi jambatan dalam sistem kerajaan antara Ketua Menteri yang juga Menteri Kewangan dengan rakyat,” katanya kini lebih kerap turun padang bukan saja di Kiulu malah seluruh Sabah.

Jo-Anna yang berasal dari Kampung Poturidong, Kiulu dan sudah berkahwin dengan doktor perubatan dari Kajang, Selangor, mengakui wajah Pan Asian dimilikinya diwarisi hasil perkahwinan campur antara Inggeris sebelah bapa dan

Dusun di pihak ibu sehingga menarik perhatian umum.

Petah berkata-kata khususnya membabitkan isu rakyat, tidak hairanlah beliau diberi gelaran ‘beauty with brain’ kerana beliau juga pemegang Sarjana Undang-Undang Antarabangsa dan Tanggungjawab Sosial Korporat dari University of the West di England.

“Kelulusan saya tidak lari juga dengan politik malah ia banyak membantu saya dalam kerjaya termasuk sebagai Setiausaha Politik,” katanya.

Menceritakan rentetan pembabitan awal dalam politik, Jo-Anna berkata, individu pertama mempelawa menyertai politik ialah Timbalan Presiden WARISAN, Datuk Darell Leiking disusuli Ketua Wira WARISAN, Datuk Mohd Azis Jamman.

“Sebulan saya berfikir dan dua minggu sebelum berkahwin pada Disember 2016, saya mengambil keputusan menyertai WARISAN. Ada yang mempertikaikan keputusan itu termasuk tidak kurang menyatakan politik hanya untuk lelaki, bukan wanita.

“Ada juga bertanya kenapa saya tidak meneruskan kerjaya dengan kelulusan yang ada, tetapi jelaskan saya minat politik, mahu buat perubahan dan membantu rakyat, selain ibu bapa beri sokongan,” katanya.

Pembabitan Jo-Anna dalam arena politik bukan sesuatu yang mengejutkan kerana ibunya, Sullah Rampas adalah calon Angkatan Keadilan Rakyat (AKAR) pada Pilihan Raya negeri 1994, manakala bapa saudaranya, Datuk Louis Rampas pernah menjadi Ahli Dewan Undangan Negeri (ADUN) Kiulu selama tiga penggal.

Pada PRU-14, Jo Anna yang bertanding di kerusi DUN Kiulu, tewas kepada penyandang Ahli Dewan Undangan Negeri (ADUN) kawasan itu, Datuk Joniston Bangkuai daripada Parti Bersatu Sabah (PBS) dalam pertandingan empat penjuru.

Walaupun sibuk dengan tugasan harian dalam politik mahupun di pejabat Ketua Menteri Sabah, Jo-Anna berkata, beliau akan memastikan masa lapang dihabiskan bersama suami selain pergi melancong. – Oleh Suzianah Jiffar / Berita Harian

Nama : Jo-Anna Sue Henley Rampas

Tarikh lahir : 24 Mac 1989

Adik-beradik : Anak sulung daripada 3 beradik

Status : Berkahwin dengan Dr Devindran Arumugam

Jawatan: Setiausaha Politik kepada Ketua Menteri

Pendidikan awal: SK Pekan Kiulu dan SK St Anthony, Penampang serta SMK St Michael, Penampang

Pendidikan: Ijazah Sarjana Muda Undang-Undang dari University of London dan Sarjana Undang-Undang Antarabangsa dan Tanggungjawab Sosial Korporat dari University of the West of England.


PPM rampas 1,410 bungkus rokok seludup di Lahad Datu

LAHAD DATU, 25 Dis – Pasukan Polis Marin (PPM) Lahad Datu merampas 1,410 bungkus kecil rokok seludup dipercayai dari Indonesia bernilai RM13,490 dari sebuah perahu di Kampung Puyut di sini, semalam.

Komander PPM Wilayah 4 Sabah, Mohamad Pajeri Ali berkata anggota PPM menjalankan Operasi    Landai ke atas sebuah rumah atas air tidak bernombor berpandukan maklumat daripada Unit Risikan Marin (URM) pada 6.20 pagi.

“Menyedari kehadiran PPM, seorang suspek lelaki melarikan diri dan pemeriksaan lanjut di kawasan  rumah itu menemukan sebuah perahu yang didalamnya terdapat rokok seludup pelbagai jenama,” katanya  dalam satu kenyataan di sini, hari ini.

Menurutnya, antara jenama rokok yang ditemui ialah Premium International, Menara Dunia, A Satu Merah, A Satu Hijau, LA Hijau, Minna International serta tembakau salak yang kesemua tidak bercukai.

Dalam pada itu, Mohamad Pajeri berkata beberapa siri operasi telah disusun atur bagi membanteras aktiviti penyeludupan di Sabah.

“URM sentiasa digerakkan bagi mendapatkan seberapa banyak maklumat sekali gus merancang operasi berpandukan maklumat,” katanya.


Misteri Penyapu Berdiri

LAHAD DATU: Penyapu berdiri tegak mengejutkan penduduk sekitar Kampung Mini Estet Sejahtera (MESEJ) Nala dan Kampung Remang, Tungku, Lahad Datu, hari ini.

Penduduk, Dayang Hazimah Datu Jamaluddin, 46, berkata dia mengetahui kejadian penyapu berdiri dari kumpulan WhatsApp kampung.

Menurutnya, dia bersama anak perempuannya berusia sembilan tahun serta keluarga lain kemudiannya mencuba sendiri.

“Bila saya cuba kali pertama, kami sangat terkejut kerana penyapu itu berdiri dengan sendiri.

“Kami kemudiannya membawa penyapu itu ke lokasi lain di sekitar rumah dan mendapati, ia masih mampu berdiri tegak tanpa disentuh.

“Perkara ini membuatkan kami seram pula. Ini kali pertama dalam hidup saya melalui perkara sedemikian,” katanya ketika dihubungi, sebentar tadi.

Menurutnya, penduduk kampung dan sekitarnya juga riuh kerana mengalami keadaan sama.

“Kumpulan WhatsApp kampung kami sudah tidak berhenti berkongsi hal sama.

“Ini memang menyeramkan. Sebelum ini kita hanya pernah mendengar mengenai telur berdiri. Tapi ini sesuatu yang baru. Apatah lagi terhadap saya dan keluarga,” katanya.

Sementara itu, carian melalui Facebook mendapati sudah ramai pengguna media sosial memuatnaik gambar dan video mengenai perkara terbabit.

Entri terawal status ialah pada jam 7 malam tadi. – Harian Metro


Polis tingkat kawalan di Kompleks Mahkamah Kota Kinabalu

KOTA KINABALU: Pasukan polis mula memantau pergerakan orang ramai di Kompleks Mahkamah Kota Kinabalu di sini, menjelang beberapa jam lagi Mahkamah Tinggi mengumumkan keputusan berkaitan isu pertikaian Ketua Menteri Sabah.

Anggota polis dilihat melakukan rondaan di dalam dan luar mahkamah bagi memastikan ketenteraman awam susulan penyokong Datuk Seri Mohd Shafie Apdal dan Tan Sri Musa Aman dijangka berkumpul sebelum keputusan Mahkamah Tinggi yang dijadualkan pada 2.30 petang.

Polis juga sudah membahagikan kawasan untuk penyokong kedua-dua pihak, namun sehingga jam 11.30 pagi tadi, kawasan perhimpunan untuk penyokong Mohd Shafie dan Musa masih kosong.

Sementara itu, Pesuruhjaya Polis Sabah, Datuk Omar Mammah, selain sekitar mahkamah, polis juga menempatkan anggota di kawasan Pusat Pentadbiran Negeri Sabah (PPNS).

“Kita meminta orang ramai tidak mencetuskan keadaan yang boleh mengancam keselamatan orang awam. Jika keadaan ini berlaku, kita tidak akan bertolak ansur dan akan menangkap sesiapa yang terbabit, namun setakat ini keadaan terkawal,” katanya.

Pada Jun lalu, Musa memfailkan saman dengan sokongan afidavit terhadap Mohd Shafie dan Yang di-Pertua Negeri, Tun Juhar Mahiruddin, berkaitan dengan pelantikan ketua menteri.

Saman itu antara lain bertujuan mendapatkan pengisytiharan bahawa Musa adalah ketua menteri yang sah mengikut undang-undang, selain mendakwa angkat sumpah Mohd Shafie sebagai ketua menteri oleh Yang di-Pertua Negeri adalah tidak berperlembagaan dan menyalahi undang-undang. – Berita Harian


‘Warisan Bagi Duit Ambil, Tak Bagi Minta’

BN menyeru pengundi Kimanis supaya bukan sahaja mengambil wang sekiranya diberikan oleh pemimpin parti Warisan, malah memintanya daripada mereka.

Bagaimanapun Pengerusi Umno Sabah Bung Mokhtar Radin, mengingatkan pengundi pada pilihan raya kecil itu supaya jangan sesekali mengundi calon Warisan, Karim Bujang.

“Saya dengar dia (Warisan) mahu bagi duit, ambil. Dia mahu bagi apa ambil, kalau dia tak bagi, minta. Ambil saja, mereka pemerintah.

“Inilah masanya, ini saatnya, ini kalilah kita ubah balik. Ini waktu kita singkir kerajaan yang zalim, kalau mahu ajar Warisan kita mula di Kimanis,” katanya ketika ceramah di Kimanis, malam tadi.Iklan

Bung berkata kuasa wang yang dimiliki parti Warisan tidak mampu menghalang kemaraan rakyat di Kimanis.

“Dia jangan lupa kalau rakyat mahu menolak Warisan, kuasa wang ringgit Warisan tak mampu menghalang kemaraan rakyat di sini.

“Saya sakit hati sebab mereka sebelum ini dari BN, dapat jawatan dari BN, selepas itu (keluar BN) kata tak ada pembangunan.

“Sabah for Sabahan tak apa, ini orang rumah orang Malaya juga, lepas pilihan raya umum dia (Warisan) bergabung dengan DAP dan PKR,” katanya.

Hadir sama dalam ceramah itu, Anggota Majis Tertinggi Umno, Md Alwi Che Ahmad.

Terdahulu ketika ucapannya, Bung meletakkan pembesar suara di telefon bimbitnya dan memainkan ucapan penuh bersemangat Ketua Menteri Sabah Mohd Shafie Apdal ketika bersama Umno.

Bung memetik ucapan Shafie yang mengangkat Umno sebagai wadah perjuangan bagi orang Melayu dan rakyat Malaysia khususnya ketika memperjuangkan kemerdekaan negara.

Sementara itu, Bung yang juga anggota Parlimen Kinabatangan turut mengulas mengenai kes mahkamah yang dihadapinya kini apakah akan memberi kesan kepada BN dalam kempen Pilihan Raya Kecil (PRK) Kimanis.

Menjawab dengan berpantun, Bung berkata beliau yakin rakyat Sabah mampu menilai dan perkara itu tidak akan memberi kesan.

“Tiada kebimbangan, sebab saya sudah biasa, saya sudah reda, tekad dan tawakal bahawa Allah SWT tidak akan menyusahkan orang yang tidak berdosa, insya-Allah,” katanya.

Bung juga turut memaklumkan yang bekas anggota Parlimen Kimanis, Anifah Aman, Parti Bersatu Sabah (PBS) dan Parti Solidariti Tanah Airku (Star) serta parti pembangkang lain akan membantu kempen bagi memenangkan calon BN Mohamad Alamin.

Begitu juga dengan PAS yang kini bersama Umno dan Muafakat Nasional akan turut serta membantu kempen BN.


Bunuh isteri demi ‘pak we’

SEORANG ahli farmasi berdepan hukuman penjara seumur hidup selepas didapati menjerut mati isterinya menggunakan beg plastik untuk mengaut pampasan insurans bernilai £2 juta (RM10.5 juta) supaya dapat memulakan hidup baru dengan teman lelakinya di Australia.

Mitesh Patel juga merancang memulakan keluarga dengan teman lelakinya Dr Amit Patel – yang sudah berpindah ke Sydney – menggunakan embrio dibekukan hasil proses IVF bersama mendiang isterinya, Jessica, 34, yang dikahwini atas desakan keluarga, lapor Daily Mail.

Keputusan mahkamah, semalam disambut sorakan orang ramai yang menghadiri kes itu, malah Hakim James Goss memberitahu Mitesh tidak akan dibebaskan untuk tempoh lama.

Selepas membunuh Jessica, Mitesh menyepahkan rumahnya dan membuat laporan kononnya wanita itu mati dalam rompakan ketika dia tiada di rumah.

Namun, kebenaran terbongkar apabila penyiasat memeriksa pergerakannya menggunakan aplikasi iPhone Health App yang menjejak jumlah langkah seseorang, dalam kes seumpamanya di United Kingdom.

Sejurus kematian Jessica, telefon bimbit Mitesh menunjukkan aktiviti kecoh apabila lelaki itu bergegas mengelilingi rumahnya termasuk berlari naik dan turun tangga. Sebaliknya, telefon bimbit Jessica langsung tidak bergerak.

Telefon itu hanya digerakkan 14 langkah dari mayat mangsa apabila diambil Mitesh untuk dibuang ke luar, kononnya kerana tercicir oleh perompak ketika melarikan diri.

Jessica, 34, menderita enam tahun kerana mengetahui suaminya mempunyai hubungan sulit dengan seorang lelaki, selain turut mengadakan hubungan rambang dengan pelbagai orang yang dikenali menerusi aplikasi sembang. – Agensi


Sabah mahu lahirkan lebih ramai doktor

SANDAKAN: Kementerian Kesihatan dan Kesejahteraan Rakyat Sabah menggalakkan pelajar cemerlang dari negeri ini melanjutkan pengajian dalam bidang perubatan, sekali gus menangani masalah kekurangan doktor terutama pergigian di negeri ini.

Menterinya, Datuk Stephen Wong Tien Fatt, berkata nisbah semasa di Sabah menunjukkan seorang doktor gigi perlu menjaga 12,800 pesakit, berbanding di Semenanjung seorang doktor gigi untuk 500 hingga 600 pesakit.

Katanya, jurang besar itu menunjukkan keperluan mencari langkah lebih berkesan termasuk memudahkan pemberian biasiswa terhadap pelajar cemerlang yang melanjutkan pengajian dalam bidang perubatan, selain menyediakan geran bagi mereka bekerja dengan kerajaan apabila tamat pengajian.

“Nisbah doktor di Sabah juga sama iaitu seorang seorang untuk 1,200 pesakit, namun di Semenanjung cuma 600 pesakit.

“Antara faktor wujud jurang begitu besar ialah kita di Sabah kurang doktor, ramai dari Semenanjung dan mereka (bekerja di Sabah) cuma dua tahun,” katanya ditemui selepas Majlis Rumah Terbuka Tahun Baharu Cina DAP Sandakan di sini, malam tadi.

Hadir sama, Penasihat DAP, Lim Kit Siang; Menteri Belia dan Sukan Sabah, Datuk Frankie Poon Ming Fung dan Ahli Dewan Undangan Negeri (ADUN) Elopura, Calvin Chong Ket Kiun.

Tien Fatt yang juga Ahli Parlimen Sandakan berkata, kementeriannya bekerjasama rapat dengan Kerajaan Persekutuan dalam mencari langkah menangani kekurangan doktor gigi di negeri ini.

Katanya, ia termasuk menambah lebih ramai doktor gigi dan doktor pakar di negeri ini, selain memastikan doktor dari Semenanjung bekerja lebih lama di Sabah.

Dalam perkembangan berkaitan, Tien Fatt berkata, rakyat tidak perlu bimbang dengan jangkitan rabies kerana tiada laporan mengenai wabak berkenaan menular ke negeri ini.

“Dua bulan lalu kita difahamkan wabak dikesan sudah berhampiran Lawas (Sarawak). Ia menimbulkan ketakutan dan kita merancang memberi suntikan dan vaksin terhadap anjing berhampiran Lawas.

“Kita bersyukur ia belum memasuki Sabah dan buat masa ini, keadaan di sini selamat,” katanya. – Berita Harian


‘Kaki dia hampir putus, dia tak menangis tapi nak berdiri lagi ada’

Sedih melihat keadaan kanak-kanak lelaki berusia 12 tahun yang dilaporkan kakinya hampir putus akibat dilanggar kenderaan ketika melintas jalan. Mujur ada insan yang baik hati membantu menguruskannya sehingga dibawa ke hospital.

Menurut Ezzra Ramli, kejadian itu berlaku di depan matanya sendiri dan mendakwa mangsa tidak melihat kiri kanan sebelum melintas. Atas dasar kemanusiaan, Ezzra berharap ada individu yang sudi tampil menghulurkan sumbangan kepada kanak-kanak itu.

ASSALAMUALAIKUM. Kejadian ini berlaku di depan mata aku tadi (23 Mei 2019) lebih kurang jam 3.30 petang di depan kedai roti Chempaka Ampangan.

Nama budak ini Amir, darjah enam Sekolah Kebangsaan Rahang, menetap di Dusun Nyiur dan merupakan anak yatim. Bapanya meninggal dunia seperti mana yang dia ceritakan tadi.

Okey, terus terang cakap, kemalangan ini berlaku di depan mata aku ketika budak ini melintas tak tengok kiri kanan. But it’s okey, dah memang nak kena kan. Tapi apa yang buat aku sedih sangat melihat keadaan dia yang memang teruk giler.

Kaki kiri dia hampir putus beb. Itu yang buat aku kesian sangat oii. Budak ini memang kuat, tak menangis dan mengeluh, tak menjerit langsung. Masa kena tadi, dia lagi nak berdiri ada la.

So macam ni, sesiapa yang hulurkan sumbangan, bolehlah private message aku sebab esok aku nak pergi melawat dia di HTJ Seremban. InsyaAllah. Nombor phone mak dia pun ada kat aku.

Aku buat benda ni sebab kesian sangat, sebab benda ini betul-betul terjadi di depan mata aku tadi. Aku yang tunggu dan uruskan apa yang patut sampai ambulans tiba. Bukan sebab nak riak tapi rasa kesian sangat.

Kalau ada sesiapa yang nak hulurkan sumbangan, bolehlah PM aku. Esok, insyaAllah aku pergi hantar kat mak dia. Niat kerana Allah nak bantu Amir ni. Sampai sekarang pun emak dia tak dapat dihubungi, masuk voicemail. Sumber: Ezzra Ramli – TheReporter


Sahrizan Julang Sabah

KOTA KINABALU: Gol lewat permainan Mohd Sahrizan Saidin membantu Sabah melakar kemenangan pertama pada aksi Piala Malaysia selepas bangkit menundukkan Kelantan 2-1 di Stadium Likas malam ini.

Bagaimanapun, Sang Badak hampir dikecewakan apabila awal-awal lagi dibolosi melalui tendangan jarak jauh pemain Kelantan, Che Mohd Safwan Hazwan pada minit kelima permainan.

Pasukan bimbingan Datuk Ong Kim Swee itu bernasib baik dapat menyamakan kedudukan dua minit kemudian melalui penyerang Amri Yahyah.

Jaringan pada minit ketujuh itu menyebabkan kedudukan terikat 1-1 sehingga tamat babak pertama sebelum keputusan berubah pada minit akhir separuh masa kedua.

Babak kedua permainan menyaksikan Sabah begitu agresif melakukan serangan demi serangan, namun gagal menemui penyudah yang baik sehinggalah pada minit ke-90.

Sahrizan yang juga pemain tengah menjadi wira apabila berjaya menewaskan penjaga gol Kelantan pada minit akhir perlawanan sebelum tambahan masa empat minit diberikan pengadil.

Keputusan 2-1 itu kekal sehingga tamat masa tambahan sekali gus membolehkan Sabah mencatat kemenangan pertama di hadapan kira-kira 5,000 penyokong sekali gus menghidupkan semula peluang mereka ke pusingan kalah mati Piala Malaysia. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


ESSCom Sahkan Kejadian Samun Laut Di Tawau Semalam

TAWAU, 21 Nov : Kawasan Keselamatan Khas Pantai Timur Sabah (ESSCom) mengesahkan kejadian samun di laut membabitkan dua nelayan tempatan di perairan Inderasabah dekat sini, semalam.

Komander ESSCom Datuk Ahmad Fuad Othman berkata kedua-dua lelaki berumur 30 dan 20 tahun tersebut yang sedang memukat di kawasan itu dihampiri tiga lelaki bersenjatakan parang serta pistol yang menaiki sebuah bot pada 3.40 petang.

“Suspek menyamun enjin bot 15 kuasa kuda, kad pengenalan, wang tunai RM3 dan dua telefon bimbit daripada mangsa

“Bagaimanapun kedua-dua mangsa berada dalam keadaan selamat dan seorang daripada mereka membuat laporan polis selepas itu,” katanya ketika dihubungi hari ini.

Ahmad Fuad berkata berdasarkan keterangan mangsa, kesemua suspek yang bercakap dalam loghat asing itu dipercayai kumpulan penjenayah ‘kelompok dalaman’.

“ESSCom sedang giat mengesan kumpulan itu yang dipercayai masih berada di perairan Zon Selamat Timur Sabah (ESSZone),” katanya.

Sementara itu, beliau berkata tangkapan tiga suspek warga Filipina di Pulau Bum Bum, Semporna pada Selasa lepas melalui operasi khas pasukan petugas khas yang ditubuhkan ESSCom tersebut turut membawa kepada penyelesaian tiga kes rompakan laut di Lahad Datu.

ESSCom baru-baru ini menubuhkan pasukan petugas khas bagi membanteras kes samun serta rompakan di laut ESSZONE dan penubuhan pasukan itu merupakan komitmen berterusan pasukan keselamatan dalam menangani sebarang aktiviti yang mengancam keselamatan komuniti maritim. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


“Semoga Allah Selamatkan Sabah”, Ustaz Ebit Lew Hantar Sumbangan Set Perubatan Buat ‘Frontliners’ Di Sabah

Situasi COVID-19 di Sabah masih lagi tidak menunjukkan tanda-tanda untuk pulih sepenuhnya dengan kes harian yang tinggi setiap hari.

Dalam keadaan ini, petugas barisan hadapan bertungkus lumus bagi membendung penularan jangkitan virus tersebut.

Namun, apabila kes tidak terkawal, doktor dan jururawat dari beberapa hospital di semenanjung juga terpaksa dibawa ke sana bagi membantu petugas di sana.

Lebih memeritkan, mereka kekurangan alatan perubatan dan keperluan kerana jumlah pesakit yang ramai setiap hari.

Ramai yang melakukan sumbangan bagi meringankan  beban mereka termasuk Ustaz Ebit Lew. Menerusi kiriman terbaru di Facebook miliknya, beliau berkongsi kerisauan terhadap nasib petugas di sana.

Beliau mengambil inisiatif untuk menghantar sumbangan barangan perubatan seperti set PPE dan face shield dengan menggunakan perkhidmatan pesawat Raya Airways.

Doakan ya. Risau teramat sangat baca tentang saudara kita di Sabah. Ramai mesej saya minta bantuan. Terus pagi ini hantar barang medikal ke Sabah. Hantar barang medikal set PPE dengan spec, face shield, mask, shoe cover untuk keperluan kakitangan hospital, klinik dan frontliner di Sabah. Saya guna perkhidmatan Raya Airways.

Doakan ye insyaAllah semoga Allah selamatkan Sabah. Sayang orang Sabah sangat.

Moga segala sumbangan yang dilakukan oleh Ustaz Ebit Lew dan juga individu lain boleh mengurangkan sedikit sebanyak beban yang perlu ditanggung oleh petugas perubatan di sana. – SiakapKeli / Ebit Lew


PGA Tahan Dua Lelaki Disyaki Penyeludup Petrol & Produk Kosmetik

SEMPORNA: Pasukan Gerakan Am (PGA) menahan dua lelaki warga asing selepas disyaki terbabit dengan aktiviti penyeludupan petrol bersubsidi melalui perairan Pulau Bohayan, Semporna pada awal pagi hari ini.

Dalam kejadian 5.10 pagi itu, kedua-dua suspek yang masing-masing menggunakan bot laju dikesan sepasukan anggota PGA menerusi Op Benteng Covid-19 dalam keadaan mencurigakan di kawasan perairan berkenaan.

Pegawai Pemerintah Batalion 14 PGA Tawau Superintendan Mohd Yacob Murad berkata, kedua-dua juragan bot terbabit cuba meloloskan diri sebaik menyedari kehadiran bot pasukan PGA.

Bagaimanapun, katanya, tindakan pantas anggota berjaya memintas bot dikendalikan suspek sebelum mereka ditahan untuk pemeriksaan lanjut.

“Hasil pemeriksaan terhadap bot pertama mendapati seorang juragan berusia 19 tahun bersama 32 tong kosong dipercayai digunakan untuk mengisi petrol.

“Bot kedua pula dikendalikan seorang juragan berusia 41 tahun membawa 32 tong minyak kosong selain 95 kotak mengandungi barang kosmetik pelbagai jenama,” katanya dalam satu kenyataan hari ini.

Mohd Yacob berkata, siasatan lanjut mendapati kedua-dua suspek disyaki terbabit dalam kegiatan menyeludup petrol dipercayai diperoleh dari tanah besar di pekan Semporna.

Katanya, berdasarkan penemuan sejumlah tong kosong milik suspek, pihaknya percaya modus operandi mereka ialah memperoleh bekalan bahan bakar itu sedikit demi sedikit daripada sindiket penyeludupan sebelum dikumpulkan untuk dibawa dan dijual di Filipina.

“Kami turut menemukan beberapa keping duit kertas mata wang Filipina milik kedua-dua suspek.

“Tangkapan dan barang rampasan termasuk kosmetik, dua bot laju bersama enjin sangkut dianggarkan bernilai RM39,230.

“Kedua-dua suspek kemudiannya dibawa ke Ibu Pejabat Polis Daerah (IPD) Semporna untuk tindakan lanjut,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


KKM Nasihatkan Semua Industri Tangguhkan Operasi, Termasuk Kedai Gunting Rambut

PUTRAJAYA: Dalam sidang media yang berlangsung sebentar tadi, Dr Noor Hisham telah menasihatkan semua industri menangguhkan terlebih dahulu operasi termasuk kedai gunting rambut dalam tempoh seminggu ini sehingga data-data menunjukkan kita berada dalam pemulihan.

Memandangkan keadaan semasa di negara kita belum pulih sepenuhnya lagi.

KKM menasihatkan semua industri menangguhkan terlebih dahulu operasi termasuk kedai gunting rambut dalam tempoh seminggu ini sehingga data-data menunjukkan kita berada dalam pemulihan. – KPK @DGHisham pic.twitter.com/mI0x0HrecY


Sabah Belasah UiTM FC

KOTA KINABALU: Sabah FC mencatat kemenangan kedua di halaman sendiri selepas membelasah UiTM FC 4 – 0 dalam saingan Liga Super di Stadium Likas, di sini, sebentar tadi.

Kemenangan itu membolehkan skuad Badak mengumpul sembilan mata setakat ini selepas memenangi dua perlawanan termasuk pada malam ini dan seri dalam tiga perlawanan sebelumnya.

Gol pertama Sabah FC terhasil pada minit ke-27 hasil penyudah pemain importnya, Sam Johnson yang memanfaatkan peluang di hadapan pintu gol lawan selepas bola yang cuba ditangkap penjaga gol UiTM FC gagal disambut kemas.

Sang Badak kemudian menambah satu lagi gol pada minit ke-40 menerusi sentuhan pemain import Indonesia, Saddil Ramdani selepas memanfaatkan hantaran Sam Johnson dari luar kotak penalti.

Bersambung di babak kedua permainan, Sabah FC tidak memberi peluang kepada UiTM FC untuk mencipta gol penyamaan, sebaliknya terus melakukan serangan demi serangan dalam usaha untuk menambah gol.

Sabah FC terus mengukuhkan kedudukan selepas gol ketiga berjaya diperoleh pemain import dari Korea Selatan, Park Taesu pada minit ke-49.

Satu lagi gol berjaya disumbat pemain Sabah FC hasil kecekapan Bobby Gonzales yang memanfaatkan lontaran bola rakannya di kawasan kotak penalti UiTM FC pada minit ke-86, bagi membolehkan tuan rumah menang 4-0. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


‘Keputusan di tangan Adira’

KUALA LUMPUR: Hampir seminggu berlalu, Nova Music memaklumkan tidak menerima sebarang permintaan daripada Adira untuk memotong babak bersentuhan mahu pun memadam video muzik Pujaan Hati seperti digesa suami penyanyi itu.

Pengarah Urusannya, Rosmin Hashim, berkata mereka menghormati status Datuk Seri Adnan Abu sebagai suami, namun segala keputusan terletak di tangan Adira memandangkan kontrak rakaman dan pengurusan ditandatangani artis itu sendiri.

“Setakat ini pun, saya cuma maklum mengenai rasa kurang senang suaminya menerusi media. Dia tidak menghubungi saya atau pun wakil syarikat berhubung video muzik berkenaan.

“Apa pun gesaannya, kami tidak boleh memenuhi permintaan terbabit memandangkan ia disuarakan di laman sosial, bukan diajukan secara terus kepada Nova Music. Adira sendiri tidak membuka mulut berhubung perkara itu.

“Sebelum penggambaran, pengarah dan produksi sudah memperincikan setiap babak yang berkaitan dengan lagu baharunya, malah Adira menerima segala idea terbabit,” katanya kepada BH Online.

Terdahulu, Adnan meluahkan kekesalan atas tindakan Adira yang dikatakan tidak menghormati kedudukannya sebagai suami apabila memegang tangan model lelaki dalam video muzik itu.

Dia yang juga dikenali sebagai Datuk Red menegaskan akan mengambil tindakan tegas, termasuk memadamkan klip berkenaan selepas peringatannya tidak dipedulikan.

Sementara itu, Rosmin menjelaskan, isu lagu yang turut menjadi runut bunyi (OST) drama Pujaan Hati Kanda itu bukan bertujuan meraih publisiti, sebaliknya ia berlaku di luar jangkaan.

Pihaknya percaya, pasangan berkenaan dapat berbincang dengan matang bagi mencari penyelesaian supaya ia tidak berpanjangan.

“Bagi saya, ada jalan penyelesaian bagi setiap masalah yang timbul dan biarlah mereka berbincang kerana kami sekadar mengikut permintaan Adira.

“Sebelum melaksanakan setiap perkara, kami selaku syarikat pengurusan perlu merujuk dulu pendapatnya, termasuk sebelum penggambaran dibuat, awal tahun ini.

“Seperti dipinta Adira ketika pelancaran Pujaan Hati, dia enggan lagi terbabit dalam kontroversi dan inilah juga harapan Nova Music selaku syarikat yang memayungi kerjaya seninya,” katanya.

Setakat ini, video muzik yang menelan kos RM15,000 itu sudah mencecah tontonan hampir 250,000 kali selepas seminggu dikongsi di YouTube, manakala video lirik yang dimuat naik sebulan lalu meraih 1.3 juta tontonan. – Berita Harian


Prasekolah Di Sabah Berjalan Lancar

PAPAR:  Sabah mencatatkan kehadiran 80 peratus murid prasekolah, yang memulakan sesi pembelajaran hari ini di seluruh negeri.

Pengarah Jabatan Pendidikan Negeri Sabah (JPN), Dr Mistrine Radin berkata, ini membabitkan murid daripada 1,291 pra sekolah kerajaan dan swasta di negeri ini.

Katanya, sesi pembelajaran juga berjalan lancar dengan semua guru serta petugas berkaitan prasekolah, mematuhi prosedur operasi standard (SOP) yang ditetapkan.

“Saya berpuas hati dengan SOP ditetapkan dan ibu bapa memberi kerjasama serta kepercayaan kepada guru.

“Setakat ini hanya prasekolah yang dilanda banjir sahaja masih tutup, manakala  di Papar, sebanyak  sembilan prasekolah  yang belum beroperasi kerana masih dalam proses pembersihan,” katanya ketika ditemui media selepas membuat tinjauan di pra sekolah Sekolah Kebangsaan (SK) Buang Sayang Papar, di sini, hari ini.

Turut hadir, Guru Besar SK Buang Sayang, Basnih Maidin.

Prasekolah yang memulakan sesi pembelajaran hari ini adalah prasekolah Jenis Sekolah Kerajaan (SK), Sekolah Jenis Kebangsaan Cina (SJKC) dan prasekolah swasta yang berdaftar dengan Kementerian Pendidikan Malaysia (KPM).

Mistrine berkata, sebanyak 886 prasekolah kerajaan yang dibuka semula membabitkan seramai 29,989 murid dan 1,326 guru.

Bagi prasekolah swasta pula, katanya ia membabitkan 405 prasekolah dengan 24,081 murid manakala 1,930 guru.

“Sebanyak 18 prasekolah di bawah KPM di empat daerah yang belum beroperasi disebabkan banjir yang melanda Sabah baru-baru ini,” katanya sambil menambah empat daerah itu ialah Papar, Kota Belud, Beaufort dan Tenom.

Sementara itu Basnih berkata, keyakinan ibu bapa untuk menghantar anak mereka ke pra sekolah meningkat selepas sesi taklimat diadakan sebelum ini.

“Sebelum sesi taklimat bersama ibu bapa, ada dalam kalangan ibu bapa yang tidak mahu hantar anak mereka. Cuma sekarang, anak-anak berusia lima tahun yang masih ramai belum dihantar ke prasekolah,” katanya.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Penjawat Awam Cedera, Kenderaan Dilanggar Pemandu Cuai

TAWAU: Seorang penjawat awam cedera selepas kereta yang dipandunya dilanggar oleh pemandu motokar pada jam 5.55 pagi di Batu 12 Jalan Apas, di sini.

Ketua Polis Daerah Tawau Asisten Komisioner Peter Umbuas berkata, kemalangan berlaku disebabkan pemandu motokar, lelaki berumur 29 tahun memandu secara cuai dengan mengekori terlalu rapat kereta mangsa, wanita berumur 52 tahun.

“Hasil siasatan mendapati pemandu motokar mengekori rapat dari arah belakang di lorong kiri dan tiba-tiba melanggar sebelum kenderaan mangsa terpusing tiga kali dan terhenti melanggar pembahagi tengah jalan,” katanya dalam kenyataan medianya.

Menurutnya, impak daripada kejadian itu kenderaan mangsa mengalami kerosakan di bahagian belakang dan tayar belakang sebelah kanan tercabut manakala kenderaan motokar rosak di bahagian depan.

“Mangsa juga cedera pada jari manis kiri selain sakit tulang belakang manakala pemandu motokar sakit bahagian dada. Kedua-duanya kemudian dihantar ke Hospital Besar Tawau untuk menjalani rawatan,” katanya.

Kes disiasat dibawah Peraturan 10 LN 166/59 oleh penolong pegawai penyiasat Sarjan Trafik IPD Tawau Razlan Razan.


ADUN Sindumin Nafi Tandangan Surat Letak Jawatan

KOTA KINABALU: Ahli Dewan Undangan Negeri (ADUN) Sindumin, Yusof Yacob menafikan beliau pernah menandatangani surat peletakan jawatan sebagai ADUN seperti tular di media sosial beberapa hari lalu.

Yusof membuat penafian itu berhubung satu surat bertarikh 8 Okt yang didakwa ditandatanganinya sehari selepas keluar daripada Warisan dan menjadi ADUN bebas yang menyokong Gabungan Rakyat Sabah (GRS).

“Saya difahamkan surat itu dihantar oleh peguam parti Warisan kepada Speaker Dewan Undangan Negeri (DUN) (Kadzim M Yahya),” katanya menurut laporan Sinar Harian.

Justeru, beliau menyerahkan kepada Speaker DUN Sabah untuk membuat keputusan mengenai surat itu.

Kandungan surat itu menyatakan beliau tidak layak menjadi calon untuk ADUN Sabah selama lima tahun bermula tarikh surat berkenaan.

Malah, Presiden Warisan, Mohd Shafie Apdal sebelum ini menegaskan surat taat setia dan akuan bersumpah serta video ADUN Warisan masih ada dalam simpanan parti dan tindakan undang-undang akan diambil terhadap Yusof.

Yusof adalah ADUN kedua daripada Warisan yang keluar parti itu. Pada 12 Feb lalu, ADUN Sebatik Hassan A Gani Pg Amir keluar Warisan dan menyokong GRS. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


‘Apek’ Sah Jaga Gawang Sabah FC Musim Ini

KOTA KINABALU, 1 Jan : Penjaga gol kebangsaan Khairul Fahmi Che Mat sah menyertai pasukan Sabah FC bagi menghadapi saingan Liga Malaysia musim ini.

Sabah FC mengesahkan perkara tersebut melalui perkongsian di laman sosial rasmi Facebooknya hari ini.

“Khairul Fahmi Che Mat is a Rhino! Welcome to the Land Below The Wind Bosku! (Khairul Fahmi kini skuad Sang Badak! Selamat datang ke Negeri di Bawah Bayu),” menurut perkongsian itu.

Sementara itu, jurucakap Sabah FC ketika dihubungi Bernama turut mengesahkan perkara tersebut dan pihaknya akan memberikan maklumat lebih terperinci sedikit masa lagi.

Khairul Fahmi, 32, bekas penjaga gol Melaka United merupakan antara tonggak skuad Harimau Malaya dikendalikan Datuk Ong Kim Swee, kini ketua jurulatih Sabah FC, yang mempertahankan pingat emas bola sepak pada pentas Sukan SEA 2011.

Selain Khairul Fahmi yang mesra dengan panggilan ‘Apek’, tiga pemain kebangsaan iaitu perancang  tengah Baddrol Bakhtiar, serta pemain pertahanan Dominic Tan dan Rizal Ghazali juga menyertai skuad kendalian Kim Swee musim ini. – BERNAMA


Lelaki Maut Tersepit Lif Sebuah Pasaraya Di Kingfisher

KOTA KINABALU: Seorang pekerja syarikat penghantaran barang maut selepas tersepit di lif ketika sedang memunggah barang di stor sebuah pasaraya, di Kingfisher, dekat sini, hari ini.

Mangsa Joyden Joharis, 19, disahkan meninggal dunia oleh doktor dari Hospital Wanita dan Kanak-Kanak Sabah (HWKKS) Kota Kinabalu kira-kira jam 10.45 pagi.

Ketua Polis Daerah Kota Kinabalu, Asisten Komisioner Habibi Majinji berkata, mangsa adalah pekerja sebuah syarikat penghantaran barang bagi syarikat pembekalan barangan di daerah ini.

“Ketika memunggah barang, mangsa naik ke tingkat tiga di pasar raya berkenaan dan tidak lama selepas itu salah seorang pekerja di pasar raya terdengar jeritan mangsa kesakitan.

“Berikutan itu, pekerja naik ke tingkat tiga melalui tangga dan dia bertindak memecahkan pintu stor barang berkenaan dan mendapati mangsa dalam keadaan tersepit di bahagian leher,” katanya ketika dihubungi, hari ini.

Menurutnya, pekerja itu kemudian menghubungi ambulans dan bomba untuk bantuan.

“Anggota bomba dari Balai Bomba dan Penyelamat (BBP) Kota Kinabalu dan ambulans yang tiba di lokasi kejadian kemudian memberi bantuan pernafasan.

“Namun mangsa gagal diselamatkan dan disahkan meninggal dunia,” katanya.

Tambah beliau, mayat mangsa kemudian dihantar ke Unit Forensik Hospital Queen Elizabeth I (HQE I) untuk bedah siasat.

“Kes diklasifikasikan sebagai mati mengejut,” katanya.- Berita Sabah


PT3, SPM, STPM Dijadualkan Semula

KUALA LUMPUR: Peperiksaan utama termasuk Pentaksiran Tingkatan Tiga (PT3), Sijil Pelajaran Malaysia (SPM) dan Sijil Tinggi Persekolahan Malaysia (STPM) dijadualkan semula berikutan perlanjutan Perintah Kawalan Pergerakan (PKP) yang dilaksanakan kerajaan.

Kementerian Pendidikan Malaysia (KPM) menerusi kenyataan hari ini berkata, pihaknya menjadualkan semula peperiksaan di bawah kendalian KPM selepas meneliti keadaan semasa dan memastikan semua kurikulum mata pelajaran dapat diselesaikan dalam tempoh yang ditetapkan.

“PT3 yang dijadualkan bermula pada 28 September hingga 6 Oktober dipinda untuk peperiksaan kertas Bahasa Melayu dan Inggeris pada 28 dan 29 September.

“Bagi ujian bertulis SPM yang dijadualkan bermula 5 Oktober hingga 14 Oktober (Fasa 1) dan 2 November hingga 19 November (Fasa 2) dipinda kepada 16 November hingga 7 Disember.

“STPM Semester 2 yang dijadualkan bermula 6 Mei ini dipinda kepada 18 November hingga 24 November manakala STPM ulangan (25 November hingga 1 Disember) dan STPM ulangan kedua (15 Mac hingga 18 Mac 2021),” kata kenyataan itu.

Bagaimanapun, menurut kenyataan itu, tarikh peperiksaan Ujian Pencapaian Sekolah Rendah (UPSR), Sijil Tinggi Agama Malaysia (STAM), SPM ulangan dan STPM Semester 3 dikekalkan.

Sementara itu, ujian bertulis Bahasa Inggeris Universiti Malaysia (MUET) yang dijadualkan hari ini sudah ditunda pada 5 September nanti.

“Bagi Peperiksaan Semester Program Matrikulasi (PSPM) Kolej Matrikulasi Sesi 2019/2020 yang dijadualkan pada 30 Mac ini dipinda kepada 27 April hingga 4 Mei depan.

“Program Diploma Perguruan Malaysia (PDPM) yang dijadualkan 4 April ditunda 27 April hingga 30 April dan Program Diploma Pascasiswazah Pendidikan (PDPP) ditunda 3 Jun hingga 18 Jun.

“Begitu juga dengan peperiksaan Program Persediaan Ijazah Sarjana Muda Perguruan (PPISMP) yang dijadualkan bermula 4 Mei ditunda kepada 3 Jun hingga 12 Jun manakala Program Ijazah Sarjana Muda Perguruan (PISMP) ditunda pada 3 Jun hingga 18 Jun,” katanya.

Katanya, tarikh Ujian Pencapaian Bahasa Antarabangsa (UPBA) dikekalkan.

Sebarang pertanyaan dan maklumat lanjut boleh menghubungi Pusat Panggilan Covid-19 KPM di talian 03-88849383/ 88849325/ 88849401 dan 88886749. – Berita Harian


Lelaki Maut, Kerbau Mati Terkena Renjatan Elektrik Di Papar

PAPAR : Seorang lelaki maut selepas dipercayai terkena renjatan elektrik di hadapan rumahnya di Kampung Kuala Papar dekat sini awal pagi tadi.

Dalam kejadian kira-kira jam 6.30 pagi itu, Salaman Dollah, 54, ditemukan dalam keadaan terbaring bersama seekor kerbau miliknya yang turut mati di tepi pagar berhampiran tiang elektrik.

Ketua Balai Bomba dan Penyelamat Daerah Papar, Roslie Jun berkata, pihaknya menerima panggilan pada jam 6.38 pagi dan sepasukan anggota bersama jentera dikejar ke lokasi kejadian.

“Sebaik tiba di lokasi, mangsa telah terbaring bersama seekor kerbau di kawasan tepi pagar hadapan rumah dan kawasan itu juga didapati berair.

“Hasil pemeriksaan awal, mangsa dipercayai terkena renjatan elektrik dari sumber tenaga tiang elektrik yang terletak di bahagian hujung pagar berkenaan,” katanya ketika dihubungi Sinar Harian hari ini.

Roslie berkata, pihaknya terpaksa menunggu pihak Sabah Electricity Sdn Bhd (SESB) bagi memastikan kawasan itu selamat sebelum operasi dimulakan.

“Selepas pemeriksaan dibuat oleh pihak hospital, mangsa disahkan telah meninggal dunia di lokasi kejadian dan kes diserahkan kepada pihak polis untuk tindakan lanjut,” katanya.

Katanya, operasi ditamatkan pada jam 8.36 pagi. – SINAR

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Jeram Sukarkan Operasi SAR Dua Beradik Hilang

KENINGAU: Operasi mencari dan menyelamat dua beradik hilang selepas pacuan empat roda dinaiki bersama bapa mereka dihanyutkan arus deras di Sungai Liawan, Kampung Dangulad, di sini, kelmarin berdepan kesukaran berikutan keadaan aliran sungai yang berjeram.

Ketua Balai Bomba dan Penyelamat (BBP) Keningau, Mudi Pengiran berkata, operasi mencari dan menyelamat mangsa hilang yang disambung pagi tadi masih belum menemui kedua-dua beradik terbabit.

Katanya, usaha pencarian hari ini membabitkan seramai 21 anggota bomba dengan dibantu Polis Diraja Malaysia (PDRM), Jabatan Sukarelawan Malaysia (Rela), Angkatan Pertahanan Awam Malaysia (APM) dan penduduk Kampung.

“Operasi menyelamat yang memasuki hari ketiga diperluaskan sehingga lima kilometer dari lokasi mangsa dihanyutkan.

“Keadaan aliran sungai berjeram agak menyukarkan operasi mencari dan bahaya untuk bot pasukan penyelamat,” katanya ketika dihubungi, hari ini.

Mudi berkata, setakat hari ini, tiada sebarang petunjuk yang dilaporkan namun operasi menyelamat masih diteruskan.

Dalam kejadian jam 12.08 tengah malam, Isnin lalu, kedua beradik iaitu Jason Lim, 6 dan adik perempuannya Amber Lim, 4, dikatakan dalam perjalanan pulang ke rumah sebelum kenderaan pacuan empat roda yang dipandu bapa mereka hanyut ketika cuba melintasi jambatan konkrit di kampung berkenaan.

Kenderaan Toyota Hilux berkenaan dihanyut arus deras selepas air dikatakan naik mendadak. – HMetro


Individu Tiba Dari Sabah Tidak Perlu Kuarantin 14 Hari Sekiranya Negatif

PETALING JAYA: Mulai esok, semua individu yang tiba dari Sabah hanya perlu menjalani ujian pengesanan Covid-19, 3 hari sebelum berlepas dari Sabah ke negeri lain.

Kementerian Kesihatan dalam satu kenyataan hari ini berkata, sekiranya laporan ujian makmal Covid-19 disahkan negatif, mereka tidak lagi perlu menjalani kuarantin wajib selama 14 hari seperti sebelum ini.

“Sekiranya mereka ini positif ujian pengesanan Covid-19 atau sekiranya bergejala, mereka tidak dibenarkan untuk meneruskan perjalanan keluar dari Sabah.

“Bagi yang positif, mereka akan dirujuk ke hospital untuk isolasi, rawatan dan pemantauan manakala bagi individu yang bergejala akan dirujuk untuk menjalani pemeriksaan,” menurut kenyataan itu. – FMT


PM, Paguam Negara Menghadap Agong Pagi Ini

KUALA LUMPUR: Perdana Menteri, Tan Sri Muhyiddin Yassin akan menghadap Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah di Istana Negara pada pagi ini.

Difahamkan Peguam Negara, Tan Sri Idrus Harun juga akan turut sama dalam pertemuan tersebut.

Bagaimanapun, tidak diketahui tujuan pertemuan itu dilakukan.

Pada kebiasaannya Muhyiddin akan melakukan sesi menghadap Yang di-Pertuan Agong bagi mempersembahkan kertas kabinet.

Selepas pertemuan itu, Muhyiddin dijadualkan untuk mengadakan Mesyuarat Kabinet di Pejabat Perdana Menteri, Putrajaya.

Pada Selasa, Majlis Kerja Tertinggi UMNO memutuskan untuk berpihak kepada Yang di-Pertuan Agong dan tidak akan mempertahankan kerajaan Perikatan Nasional pimpinan Muhyiddin.

Presiden UMNO, Datuk Seri Ahmad Zahid Hamidi berkata, kerajaan pimpinan Muhyiddin ternyata gagal di mata rakyat dan keputusan itu selaras dengan Fasal 3.3 Perlembagaan UMNO.

Antara pemimpin UMNO yang menyertai sidang akhbar itu ialah Pengerusi Lembaga Penasihat UMNO, Tengku Razaleigh Hamzah (Gua Musang); Pengerusi Lembaga Penasihat Barisan Nasional, Datuk Seri Najib Tun Razak (Pekan); Setiausaha Agung UMNO, Datuk Seri Ahmad Maslan (Pontian) serta Timbalan Speaker Dewan Rakyat, Datuk Seri Azalina Othman Said (Pengerang). – SINAR

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kerajaan Peruntuk RM45 Juta Laksana Program ‘Community Drumming’ Di Sabah

KOTA KINABALU, 27 Jun – Kerajaan memperuntukkan RM45 juta pada tahun ini untuk pelaksanaan program Community Drumming bagi memastikan barangan keperluan di kawasan pedalaman negeri ini mencukupi dengan harga diseragamkan.

Menteri Perdagangan Dalam Negeri dan Hal Ehwal Pengguna Datuk Seri Saifuddin Nasution Ismail berkata program itu yang sudah dilaksanakan sejak April lepas meliputi 66 zon dan 700 Pusat Jualan (POS).

Katanya menerusi program itu, kerajaan menyerap kos pengangkutan tujuh barangan keperluan terdiri daripada beras, minyak masak, tepung, gula, tong gas petroleum cecair (LPG), minyak diesel dan petrol.

“Ini sebagai komitmen berterusan kerajaan melalui kementerian ini bagi memastikan bekalan barangan keperluan di kawasan pedalaman Sabah dinikmati pada harga sama seperti di bandar-bandar besar mengikut harga kawalan subsidi yang ditetapkan,” katanya.

Beliau ditemui pemberita selepas melakukan kunjungan hormat kepada Ketua Menteri Sabah Datuk Seri Mohd Shafie Apdal di sini, hari ini.

Menurutnya kontraktor yang mengendalikan penghantaran barangan keperluan itu sudah dilantik berasaskan tender terbuka.

Menurutnya pencapaian kontraktor yang dilantik ini dipantau oleh kementeriannya bagi memastikan keberkesanan agihan barangan keperluan di semua POS.

“Mereka (kontraktor) merupakan kunci utama kepada pelaksanaan program ini dan Mohd Shafie (Apdal, Ketua Menteri Sabah) mahu pemantauan dilakukan terhadap kontraktor yang dilantik agar dapat menjalankan tugas dengan baik.

“Kalau pencapaian kontraktor dilantik tidak baik akan menjejaskan penghantaran dan pelaksanaan program ini,” katanya.

Saifuddin berkata sejak April lepas hingga hari ini, pihak kementerian tidak menerima aduan kekurangan, peningkatan harga dan bekalan barangan keperluan terputus di negeri ini.

Mengenai pertemuan dengan Mohd Shafie, beliau berkata perkara yang turut disentuh pada pertemuan itu adalah mengenai keperluan untuk kementeriannya dan kerajaan negeri Sabah melihat kegiatan penyeludupan barangan keperluan bersubsidi ke negara jiran Indonesia.

Katanya tindakan perlu diambil untuk mengurangkan kegiatan itu daripada berleluasa dan beberapa cadangan telah dibincang dengan Mohd Shafie yang akan dibawa ke mesyuarat kabinet negeri serta Majlis Keselamatan Negara.


COVID-19: 31 Kes Positif Baharu Kluster Petugas Kesihatan Sabah

PUTRAJAYA: Terdapat 31 kes positif COVID-19 baharu membabitkan kluster petugas kesihatan di Sabah.

Ketua Pengarah Kesihatan, Datuk Dr Noor Hisham Abdullah, berkata kluster petugas kesihatan itu membabitkan tiga hospital di bawah kementerian iaitu Hospital Queen Elizabeth 2, Hospital Wanita dan Kanak-kanak, Likas dan Hospital Keningau.

“Kes baharu itu termasuk dua kes yang dilaporkan hari ini. Kesemua kes masih dalam rawatan setakat ini.

“Kluster ini terdiri daripada 23 petugas kesihatan dan lapan ahli keluarga dan orang awam. Kluster ini mula dikesan apabila keputusan ujian COVID-19 adalah positif pada 2 April bagi seorang kakitangan hospital yang melapor diri di Hospital Queen Elizabeth 2.

“Beliau didapati tidak sihat dan mempunyai gejala batuk dan selesema pada hari berkenaan. Siasatan dan saringan bagi kontak kakitangan terbabit sudah dijalankan. Jangkitan COVID-19 ini didapati positif bagi beberapa rakan setugas serta ahli keluarga,” katanya.

Beliau berkata demikian pada sidang media harian COVID-19, di sini.

Dr Noor Hisham berkata, kesemua pesakit di bawah kluster berkenaan masih berada di dalam wad dan dalam keadaan stabil.

“Tiada kes yang mendapat jangkitan ini semasa mengendalikan pesakit COVID-19,” katanya. – BH Online


5 Jalan Raya Penuh Misteri Di Sabah

Apabila anda memandu kereta di jalan-jalan yang sunyi dan gelap, terutamanya ketika waktu malam apa perasaan anda waktu itu? Tentunya anda dilanda perasaan yang menyeramkan lebih-lebih lagi jika anda memandu berseorangan. Berikut adalah perkongsian dari seorang warga Sabah mengenai pengalaman beliau ketika memandu melalui jalan raya di beberapa kawasan di sekitar Sabah.1. Jalan di Bukit Melingsung, Papar

Sudah agak lama peristiwa ini berlaku. Ia terjadi pada tahun 2003, sekitar pukul 4.00 pagi. Selepas habis aku dan kawan-kawan aku melepak di Kota Kinabalu, kami pun pulang dengan menaiki kereta Toyota Hilux. Di bahagian bumbung kereta yang kami naiki itu ada dipasang ‘spotlight’. Ketika itu aku memandu dengan agak laju kerana tidak banyak kenderaan yang lalu-lalang pada waktu itu. Apabila sampai di puncak Bukit Melingsung, tiba-tiba di hadapan kami kelihatan ada orang melambai-lambai tangan cuba untuk menahan kereta kami. Aku dapat melihatnya dari jauh disebabkan ‘spotlight’ yang terang dari kereta kami. Aku menekan brek dan perlahankan kereta.

Kawan aku yang tengah tidur waktu itu terus terbangun apabila aku memperlahankan kereta tadi. Dalam keadaan mamai, dia bertanya, “Kenapa tiba-tiba perlahan saja ni?”. Aku pun menjawab, “Itu kat depan, ada orang tahan kereta kita. Nak menumpang kali”. Aku memandu kereta dengan perlahan sambil menghampiri orang itu namun apabila dah dekat dengan orang itu, aku terus menekan minyak dan memecut laju kereta. Kawan aku kehairanan melihat tingkah laku aku lalu bertanya kenapa aku tidak tumpangkan orang itu tadi. Aku menjawab, “Masa orang tu melambai-lambai tahan kereta kita tadi, kau ada nampak tak tangan dia? Aku sendiri pun tak nampak tangan dia keluar dari lengan baju tangan panjang yang dia pakai itu. Sudah lah baju dia pun lain macam, macam pakai jubah hitam dan bertutup kepala. Muka dia pun aku tidak nampak tadi. Kau nampak muka dia? Hitam saja kan, macam orang itu tidak ada muka! Kau tengok jam sekarang sudah pukul berapa? Sudah pukul 4 pagi bah!”.

Terus terdiam kawan aku mendengar penjelasan aku yang panjang lebar itu. Kami masing-masing diam membisu di dalam kereta sambil melayan perasaan seram yang menyelubungi diri kami pada waktu itu. Sampai sekarang kami tidak tahu tahu siapakah atau apakah yang cuba menumpang kereta kami pada malam tersebut.

Pada tahun 2005, aku bersama kawan-kawan, 4 orang semuanya. Seorang darinya adalah saudara aku manakala dua lagi adalah kawan-kawan aku, seorang berasal dari Sarawak manakala seorang lagi dari Semenanjung. Kami berempat semuanya menaiki Mitsubishi Pajero dan dalam perjalanan balik ke Kota Kinabalu. Hari itu bukan aku yang memandu kereta tapi saudara aku yang memandu. Masa sudah hampir ke pukul 11.00 malam ketika itu. Sampai saja di kawasan Bundu Tuhan, aku pun membuka tingkap kereta kerana ingin merokok. Ketika aku sedang syok menyedut asap rokok, tiba-tiba aku terdengar suara perempuan ketawa mengilai di atas bumbung kereta yang kami naiki. Pada mulanya bunyi itu kedengaran seperti berada jauh dari kami, tapi lama-kelamaan bunyi suara mengilai itu kedengaran seperti semakin dekat. Akhirnya bunyi suara perempuan mengilai itu kedengaran seperti berada betul-betul di atas bumbung kereta kami.

Aku serta-merta membuang rokok yang masih tinggal separuh dan terus menutup tingkap kereta. Suara perempuan mengilai itu masih ada. Namun kami semua diam saja sambil dengar suara ketawa mengilai itu di atas bumbung kereta. Semakin laju kereta yang dipandu oleh saudara aku ketika itu. Aku bertanya kepadanya adakah dia juga dapat mendengar suara mengilai itu, tapi dia pula menjawab dengan memberikan soalan, “Suara apa itu?”. “Itu macam suara pontianak, mungkin dia terbang atas bumbung kereta kita”, aku menjawab.

Aku mengingatkan saudara aku supaya tidak memandu terlalu laju, kerana aku dapat melihat dia seperti tidak lagi dapat mengawal perasaan takutnya ketika itu. Manakala kawan-kawan yang berada di tempat duduk belakang pula, tidak lagi menyandar ke kerusi, kedua-dua mereka semakin rapat ke hadapan. Sepanjang perjalanan kami hanya diam mendengar suara mengilai itu dan suara itu hanya hilang selepas kami menghampiri sebuah kawasan perkampungan.

Cerita ini pula berlaku pada tahun 2006. Semasa kejadian aku memandu kereta Proton Wira 1.5 yang ketika itu, kereta wira itu baru saja berumur 2 bulan. Dari Kudat, aku ikut jalan pintas menuju ke jalan Ranau melalui Kota Belud. Pada masa itu aku bersama dengan tiga orang kawan dari Semenanjung. Lebih kurang pukul 10.00 malam ketika masih lagi memandu, keadaan jalan itu sangat sunyi. Seingat aku, hanya ada tiga buah kereta yang lalu. Sangat sunyi perjalanan kami, sehingga la sampai ke jalan yang menaiki bukit. Tiba-tiba kereta Wira yang kami naiki itu semakin perlahan, maka dengan segera aku menekan klac dan ‘free’-kan gear kereta, namun tiba-tiba sahaja enjin kereta yang kami naiki itu mati. “Aikk, kereta ini baru pakai 2 bulan, baru lagi. Takkan dah rosak kot”, aku bercakap sendirian.

Kawan-kawan aku mula bertanya kenapa enjin mati, aku cuma menasihati mereka supaya membaca apa-apa sahaja ayat Quran yang dihafal. Seorang kawan tu pula Kristian, aku suruh juga dia baca apa-apa doa dari Bible. Selepas itu, kami diam sejenak, masing-masing baca doa apa-apa yang rasanya patut. Selesai saja berdoa, aku cuba untuk hidupkan kembali enjin kereta, dan dengan mudah enjin kereta hidup semula. Kami pun teruskan perjalanan sampai sana Ranau dan tidur di sebuah hotel. Rasa hairan dengan kereta itu, kereta baru dan sebelum ni tidak pernah pula buat hal, tiba-tiba pula buat boleh hal di tengah-tengah hutan.

Menurut cerita kebanyakan orang, sepanjang jalan Membakut-Binsuluk-Kuala Penyu ‘keras’ dan berpenunggu. Tetapi setakat ini aku tidak pernah lagi jumpa apa-apa yang pelik. Tapi kejadian aneh yang aku pernah alami terjadi berdekatan dengan jalan Melinsung. Berdekatan dengan bukit, kononnya ada peninggalan istana berdekatan dengan kawasan Kinarut. Masa itu aku dalam perjalanan dari Kota Kinabalu bersama dengan abang aku. Kejadian ini berlaku pada tahun 2007 pada waktu malam. Malam itu lebih kurang dalam pukul 10.30 mala, hujan renyai-renyai dan pada ketika itu aku yang memandu. Ketika itu, aku cuma memandu perlahan iaitu pada kelajuan 60km/j sahaja, kerana aku tengah berbual dengan abang aku. Ketika sampai di kawasan bukit itu iaitu berdekatan dengan selekoh, apabila naik sahaja kawasan bukit itu, tiba-tiba saya nampak satu makhluk di tepi jalan di tapak yang kononnya istana itu pernah terbina.

Makhluk itu kelihatan agak besar, lebih besar daripada manusia, badannya dipenuhi dengan bulu berwarna coklat kemerahan dan sedang duduk mencangkung. Lututnya kelihatan lebih tinggi dari kepalanya, telinga dia pula panjang tajam. Aku pun terus perlahankan kereta dan tinggikan lampu kereta. Aku bertanya kepada abang aku, “Kau nampak tak apa benda yang di depan kita itu?”. Dia menjawab, “lain macam saja itu benda”. Aku perlahankan lagi kereta yang kami naiki. Ketika kereta kami semakin mendekati mahluk itu, aku bertanya lagi kepada abang aku, “Mau berhenti tengok ka?”. “Kau gila?” jawab abang aku. Lama-kelamaan kami semakin dekat dan semakin jelas makhluk itu kelihatan, tapi makhluk itu duduk membelakangi kami. Kami teruskan perjalanan, apabila kereta lalu ditepi mahluk itu, rupanya tidak dapat dilihat dengan jelas, tapi ia kelihatan seperti anjing dengan lidahnya yang terjelir panjang keluar.

Keadaan jalan Tenom-Sipitang sangat sunyi malah tiada kawasan perkampungan sepanjang jalan tersebut. Namun begitu aku tidak pernah lagi diganggu, tapi keadaan dan persekitaran jalan itu memang sangat menyeramkan. Apabila melalui jalan itu, aku akan rasa lain macam. Aku terasa seperti ada sahaja mata yang memerhatikan aku sepanjang jalan tersebut.


PGA Sandakan Tahan Lelaki Tempatan Miliki Minuman Keras Bernilai RM250,350

SANDAKAN: Seorang lelaki tempatan terdiam selepas dicekup Pasukan Gerakan Am (PGA) di stor simpanan minuman keras seludup miliknya di Jalan Labuk, Batu 9, Sandakan, semalam.

Dalam kejadian kira-kira 10 pagi, suspek, 36 tahun itu, diberkas bersama minuman keras seludup dianggarkan bernilai RM250,350.

Pegawai Memerintah, PGA Batalion 20 Beluran, Asisten Komisioner Mohd Nasaruddin M Nasir berkata, hasil risikan, pihaknya mengesan stor itu yang dijadikan lokasi simpanan dan jualan minuman keras tidak bercukai.

Menurutnya, sepasukan anggota Tiger Platoon diketuai Inspektor Olever Nordin bersama Sarjan Majang Anak Entawan dan Sarjan Salang Anak Kasau dihantar ke lokasi terbabit.

“Sebaik tiba, seorang lelaki ditemui di stor terbabit lalu anggota bertugas memperkenalkan diri sebagai polis dan melakukan pemeriksaan lanjut.

“Pemeriksaan berjaya menemui 4,200 tin dan 164 botol minuman keras tidak bercukai disyaki diseludup dalam stor berkenaan.

“Siasatan lanjut mendapati, stor itu disewa suspek untuk dijadikan tempat simpanan dan jualan minuman keras seludup,” katanya dalam satu kenyataan media.

Mohd berkata, lelaki itu turut mengakui menjual minuman keras seludup.

“Suspek ditangkap dan minuman keras serta sebuah van bernilai RM250,350 dirampas.

“Ia dihantar ke Balai Polis Sandakan untuk tindakan lanjut.

“Kes disiasat mengikut Seksyen 135 (1) Akta Kastam 1967,” katanya.


Kekayaan Selepas Menjadi PM Adalah Haram, Boleh Dirampas

KUALA LUMPUR: Tun Dr. Mahathir Mohamad berkata, rakyat berhak mendakwa Perdana Menteri yang menjadi jutawan selepas menduduki jawatan tersebut kerana didakwa memperoleh wang secara haram.

Bekas Perdana Menteri itu berkata, lazimnya Perdana Menteri tidak mempunyai kekayaan yang mana sekiranya seseorang itu kaya, maka dia mengisytiharkan statusnya sewaktu dilantik.

“Bahkan awal-awal lagi dia dikenali sebagai orang kaya, sebagai jutawan. Jika dia tidak dikenali sebagai orang kaya, maka ini juga akan diketahui masyarakat.

“Tetapi apabila Perdana Menteri selepas menjadi PM (Perdana Menteri) menjadi jutawan, rakyat berhak mendakwa dia telah dapat wang itu secara haram.

“Sebenarnya PM tidak boleh ada duit banyak, penerimaan derma pun salah walaupun dengan ikhlas. Jika ada duit diterima, ia untuk parti. Tetapi jika di masuk akaun peribadi, itu salah,” katanya dalam blog Chetdet hari ini.

Kata ahli Parlimen Langkawi itu lagi, turut menjadi kesalahan jika menerima derma daripada tokoh negara asing walaupun untuk apa tujuan perkara tersebut.

“Ahli politik dalam negeri tidak boleh terima hadiah atau derma dari negara asing kerana ini memberi peluang kepada negara asing untuk campur tangan dalam politik dalam negeri.

“Oleh sebab itu segala kekayaan Perdana Menteri yang didapati selepas menjadi PM hendaklah dianggap sebagai haram dan boleh dirampas oleh pihak yang berkuasa,” katanya. – Utusan Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sarifuddin Nafi Bertanding DUN Tanjung Batu & Sebatik

TAWAU: Penyandang Ahli Dewan Undangan Negeri (ADUN) Merotai Sarifuddin Hatta menafikan bahawa dirinya akan bertanding di DUN Tanjung Batu dan Sebatik.

Beliau berkata, pihaknya akan berusaha mempertahankan kerusi DUN Merotai pada Pilihan Raya Negeri (PRN) akan datang kerana sebagai anak jati Merotai, beliau tetap mahukan kerusi DUN yang sudah dimenangi pada Pilihan Raya Umum (PRU) Ke-14.

“Hal ini kerana, saya sudah mempunyai banyak perancangan pembangunan di Merotai untuk tempoh lima tahun dan sebahagiannya bakal dilaksanakan,” katanya ketika ditemui, di sini.

Menurutnya, antara agenda pembangunan yang menunggu masa dilaksanakan adalah mewujudkan Pekan Merotai yang akan bermula tahun depan iaitu dalam Rancangan Malaysia Ke-12.

Sementara itu, berhubung laporan polis yang dibuat Pegawai Kemajuan Masyarakat (PKM) di DUN Balung, Tanjung Batu dan Sebatik, kelmarin yang mendakwa belum mendapat bayaran projek di kawasan masing-masing, Sarifuddin berkata perkara itu tidak seharusnya berlaku.

“Saya pernah menjelaskan sebelum ini, semua projek yang sudah diluluskan dan siap perlu dibayar,” katanya ketika diminta mengulas perkara itu.

Mengulas lanjut, bagi projek yang sudah disiapkan, bayaran tidak akan dikeluarkan sekiranya permohonan yang dikemukakan tidak lengkap dan mengikut prosedur ditetapkan.

“Saya tidak pasti apa yang berlaku antara PKM di tiga DUN terbabit dengan Majlis Perbandaran Tawau (MPT) kerana setakat ini DUN Merotai tidak berdepan masalah itu, malah semua bayaran mengikut prosedur ditetapkan,” katanya.- Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


210,000 Penerima Lulus Rayuan BSH 2020

SHAH ALAM : Seramai 210,000 penerima lulus rayuan Bantuan Sara Hidup (BSH) 2020.

Kementerian Kewangan Malaysia dalam satu kenyataan hari ini memaklumkan, pembayaran tersebut bakal dimanfaatkan oleh 192,000 isi rumah dan 18,000 penerima bujang yang berumur 40 hingga 59 tahun dengan anggaran peruntukan sebanyak RM231 juta.

Menurutnya, permohonan rayuan BSH 2020 itu telah dibuka antara 7 Ogos sehingga 6 September 2020 yang lalu bagi memastikan bantuan dapat disampaikan kepada mereka yang benar-benar layak dan memerlukan.

“Pemohon yang ditolak permohonannya sebelum ini telah dapat mengemukakan rayuan berserta dokumen berkaitan untuk disemak semula oleh Lembaga Hasil Dalam Negeri (LHDN).

“Lebih 250,000 permohonan rayuan telah diterima dan setiap daripadanya diverifikasi semula oleh LHDN dengan data terkini agensi berkaitan bagi menentukan kelayakan.

“Pembayaran BSH 2020 sebanyak RM231 juta kepada pemohon rayuan yang lulus menjadikan keseluruhan pembayaran BSH tahun ini sebanyak RM5 bilion melibatkan 4.5 juta penerima merangkumi 3.95 juta isi rumah dan 550,000 penerima bujang (40-59 tahun),” menurut kenyataan itu.

Katanya, semakan status kelulusan permohonan rayuan boleh dibuat menerusi portal BSH, https://bsh.hasil.gov.my mulai 16 November 2020.

Bagi rayuan yang diluluskan, pembayaran akan dikreditkan terus ke akaun bank yang didaftarkan mulai 23 November 2020.


“Saya Tidak Dapat Melawan Kerana Ada Antara Mereka Bersenjata Seperti Parang & Kerambit

Exco Pemuda UMNO, Wan Muhammad Azri Wan Deris membuat laporan polis, malam semalam, berhubung kejadian diserang sekumpulan lelaki di Lapangan Terbang Antarabangsa Kota Kinabalu (KKIA).

Wan Muhammad Azri yang dikenali sebagai Papagomo membuat laporan di Balai Polis Setapak, di sini, pada jam 7.40 malam.

Dia mendakwa ditendang, ditumbuk dan dipukul kira-kira lapan lelaki ketika berada di kaunter tiket lapangan terbang berkenaan.

“Ketika kejadian, saya berada di kaunter untuk mendaftar dan didatangi seorang lelaki yang bertindak memukul saya dari arah belakang. Saya berlalu pergi kerana tidak mahu mencetuskan pergaduhan di kaunter berkenaan.

“Namun, secara tiba-tiba sekumpulan lelaki meluru ke arah saya dan saya bertindak melarikan diri, namun ditarik menyebabkan saya terjatuh lalu ditendang berulang kali.

“Saya tidak dapat melawan kerana ada antara mereka bersenjata seperti parang dan kerambit. Mujur ada anggota polis yang datang meleraikan keadaan,” katanya ketika dihubungi, hari ini.

Berikutan kejadian itu, dia mengalami kecederaan dan sakit di bahagian leher, muka, belakang badan serta jari.

Katanya, dia mendapatkan rawatan susulan di sebuah klinik di Titiwangsa, hari ini, sebelum ke balai polis untuk dirakam keterangan pada jam 4 petang.

Dia mendakwa sebelum kejadian itu sudah mendapat maklumat akan ‘diserang’ namun tidak menyangka ia berlaku di lapangan terbang yang mempunyai kawalan keselamatan serta tumpuan pelancong.

“Saya berharap polis menjalankan siasatan dan mengambil tindakan tanpa kompromi demi keselamatan serta keamanan negara. Ini berkaitan isu keselamatan bukan politik,” katanya.

Portal berita Harian Metro kelmarin melaporkan video berdurasi satu minit lapan saat memaparkan Wan Muhammad Azri cuba diserang sekumpulan lelaki di KKIA tular di media sosial.


Nenek 60 Tahun Edar Dadah Antara Ditahan Di Pekan Inanam

KOTA KINABALU: Seorang nenek berusia 60 tahun yang dipercayai pengedar dadah kecil-kecilan ditahan polis dalam “Ops Ice Breaker”, petang semalam.

Dalam serbuan jam 2 petang itu, wanita warga asing berkenaan ditahan bersama lapan individu lain yang disyaki terbabit dalam penyalahgunaan dadah di sekitar pekan Inanam.

Ketua Polis Daerah Kota Kinabalu, Asisten Komisioner Habibi Majinji, berkata hasil penahanan wanita warga emas itu, polis turut merampas 28 paket straw plastik yang berisi dadah jenis syabu.

“Wanita itu dipercayai pengedar dadah kecil-kecilan di kawasan pekan Inanam dan pemeriksaan polis menemui dadah seberat 5.4 gram yang dianggarkan bernilai RM800.

“Wanita itu juga didapati tidak mempunyai dokumen pengenalan diri,” katanya.

Habibi berkata, dalam operasi itu seramai 35 ditahan untuk pemeriksaan termasuk dua wanita. Kesemua mereka dibawa ke Ibu Pejabat Polis Daerah Kota Kinabalu untuk saringan air kencing dan lapan termasuk dua wanita positif dadah jenis syabu.

“Daripada lapan orang yang positif dadah, lima adalah warga tempatan manakala tiga bukan warga tempatan dan semua mereka berusia 19 hingga 52 tahun.

“Kes disiasat mengikut Seksyen Seksyen 39A(1) Akta Dadah Berbahaya (ADB) 1952 dan Seksyen 15(1)(A) ADB 1952,” katanya.


Tiada Pihak Harus Dipersalahkan Atas Kekalahan Sabah FC – Bung

KOTA KINABALU, 14 Mac : Tiada pihak harus dipersalahkan atas kekalahan 0-1 Sabah FC di tangan Petaling Jaya (PJ) City FC malam tadi, kata Pemangku Presiden Persatuan Bolasepak Sabah, Datuk Seri Bung Moktar Radin.

Beliau yang juga Timbalan Ketua Menteri Sabah berkata sebaliknya semua pihak terutama pemain harus melangkah ke hadapan dengan membaiki segala kelemahan bagi menjadikan Sabah FC sebuah pasukan yang lebih baik dalam saingan Liga Super musim ini.

“Saya pun ada mengikuti perlawanan dengan PJ City FC itu namun saya tidak menyalahkan mana-mana pihak,” katanya menerusi satu kenyataan di sini hari ini.

Dalam perlawanan di gelanggang sendiri di Stadium Likas malam tadi, gol pada minit ke-51 oleh penyerang Darren Lok membantu PJ City FC merekodkan kemenangan pertama dalam Liga Super dan kekalahan kedua Sabah FC daripada tiga perlawanan musim ini.

Sabah FC seri 1-1 dalam perlawanan pembukaan Liga Super menentang Melaka United sebelum tewas 0-2 kepada Kedah Darul Aman FC, dan pasukan The Rhinos itu akan meneruskan saingan menentang Sri Pahang FC di Stadium Darul Makmur, Kuantan pada Selasa ini.

Bung Moktar berkata pemain import yang diturunkan dalam perlawanan malam tadi hanya berpeluang menjalani latihan sehari bersama pasukan dan masa yang singkat itu menyukarkan mereka melakukan penyesuaian.

“Mereka (pemain import)  tiba empat hari lepas tetapi mereka hanya dapat berlatih sehari dan terpaksa menghadapi perlawanan…pasukan kita juga baharu menjalani latihan disebabkan kekangan wabak COVID-19.

Keadaan ini yang kita hadapi tetapi saya yakin pasukan akan dapat melakukan penyesuaian dalam dua atau tiga lagi perlawanan untuk membentuk persefahaman dalam pasukan,” katanya.

Beliau percaya pasukan dikendalikan Ketua Jurulatih Kurniawan Dwi Yulianto itu akan dapat membaiki persefahaman pasukan dan menemui rentak pada perlawanan akan datang.

Empat pemain import Sabah FC iaitu Saddil Ramdani  dari Indonesia, Sam Johnson (Liberia), Risto Mitrevski (Macedonia) dan Levy Madinda (Gabon) diturunkan untuk perlawanan pertama mereka malam tadi bersama  Park Tae-soo (Korea Selatan) yang beraksi untuk Sabah sejak musim lepas. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PPM Sandakan Tahan Empat Kapal Nelayan Langgar Syarat Lesen

SANDAKAN: Ekoran melanggar syarat lesen, empat buah bot nelayan yang sedang leka menjalankan aktiviti menunda pukat ditahan oleh Pasukan Polis Marin (PPM) Sandakan dalam Ops Gelora berhampiran Tanjung Layar-Layar Laut Tabangka, pagi kelmarin.

Komander Pasukan Polis Marin Wilayah 4 Sabah Asisten Komisioner Mohamad Pajeri Haji Ali berkata, semasa operasi dijalankan oleh anggota PPM Sandakan menggunakan bot PSC 73 telah melihat kapal tunda terbabit sedang beroperasi menunda pukat di kawasan itu.

“Kira-kira jam 8.30 pagi, pihaknya menahan kapal-kapal nelayan itu pada jarak kapal tunda itu berada pada kedudukan lebih kurang 1.6 hingga 2.3 batu nautika dari daratan.

“Manakala semasa pemeriksaan teliti dijalankan oleh Ketua Bot PPM mendapati lesen perikanan bot nelayan jenis pukat tunda itu hanya dibenarkan beroperasi di luar kawasan 12 Batu Nautika dari pesisir pantai,” katanya.

Beliau berkata pemeriksaan lanjut terhadap tiga orang tempatan dan seorang warga Indonesia dalam bot nelayan itu mendapati mereka adalah pekerja yang sah dan berdaftar.

“Turut ditemui udang yang masih dalam gulung pukat yang dianggarkan seberat 40 kilogram dipercayai hasil daripada kegiatan memukat di kawasan itu,” katanya.

Pajeri berkata sesemua tangkapan dan rampasan dibawa ke pangkalan PPM Sandakan untuk tindakan selanjutnya.

“Keseluruhan nilai rampasan yang meliputi harga bot tunda, pukat gulung dan hasil laut adalah dianggarkan bernilai RM90,500,” katanya.

Beliau berkata kes diserahkan kepada Pegawai Penyiasat Jabatan Perikanan dan disiasat dibawah Seksyen 8 (b) Akta Perikanan 1985 atas kesalahan melanggar syarat lesen perikanan.

Jika sabit kesalahan, pemilik bot boleh dikenakan kompaun atau denda RM1,000 bagi kesalahan kali pertama dan kapal disita untuk kesalahan berikutnya.


Anak Penyu Berkepala Dua Ditemui Di Pulau Mabul

KOTA KINABALU: Seekor anak penyu hijau baru menetas dikesan memiliki dua kepala ketika mahu dilepaskan ke laut di pusat penetasan penyu di Pulau Mabul, Semporna, kelmarin.

Anak penyu itu adalah seekor daripada 93 anak penyu yang dilepaskan dari satu sarang di pusat berkenaan yang dikendalikan SJ SEAS, sebuah badan konservasi diusahakan pengendali aktiviti menyelam Scuba Junkie.

Pengerusi SJ SEAS, Mohd Khairuddin Riman, berkata ia adalah penemuan pertama sejak melaksanakan kerja konservasi penyu di pulau berkenaan.

“Sehingga kini kami sudah melepaskan kira-kira 13,000 anak penyu dari pusat penetasan dan tidak pernah menemui seperti ini sebelum ini. Warden Kehormat Jabatan Hidupan Liar Sabah (JHLS) pun terkejut,” katanya dalam kenyataan di sini, hari ini.

Katanya, ketika penemuan itu, mereka sedang memantau dua kumpulan anak penyu yang baru menetas dan penyu lain yang sedang bertelur.

Pengurus Konservasi yang juga pakar biologi marin SJ SEAS, David McCann, berkata pemeriksaan mendapati kedua-dua kepala anak penyu itu bernafas berasingan.

“Ia juga bertindak secara spontan secara berasingan. Kepala kanan kelihatan mengawal sirip kanan depan, manakala kepala kiri mengawal sebelah kiri. Namun, ia mampu mengawal pergerakan untuk berjalan dan berenang,” katanya.

Ketua Veterinar Unit Penyelamat Hidupan Liar, JHLS, Dr Sen Nathan, berkata keadaan penyu memiliki dua kepala itu adalah sangat luar biasa.

Sebelum ini, katanya kes sama pernah dikesan di Pulau Redang, Terengganu pada 2014 namun penyu terbabit mati akibat pneumonia selepas kira-kira tiga bulan ditetas.

“Malangnya, penyu seperti ini tidak mampu hidup di habitat liar. Bagi spesimen ini, cengkerang bawahnya tidak terbentuk sepenuhnya. Pemerhatian juga mendapati ketika berada dalam air, satu daripada kepalanya tidak dapat keluar dengan baik untuk bernafas,” katanya.

Pengarah JHLS, Augustine Tuuga, berkata penyu hijau dan penyu sisik dilindungi sepenuhnya di Sabah dan disenaraikan dalam Schedule 1 Enakmen Pemeliharaan Hidupan Liar Sabah 1997.

Berikutan itu, katanya anak penyu terbabit disimpan untuk pemerhatian oleh ahli biologi dan Warden Kehormat JHLS di Pusat Rehabilitasi Penyu Pulau Mabul.